title: Andrés Rivero Agüero

text: Rivero erosi pääministerin tehtävästä asettuakseen ehdolle Batistan tilanteen rauhoittamiseksi järjestämiin presidentinvaaleihin marraskuussa 1958. Riveroa tukivat Batistan puolue ja kolme muuta hallitusta tukevaa puoluetta ja hän voitti helposti opposition boikotoimat vaalit.


title: Andrés Rivero Agüero

text: Myöskään Yhdysvallat ei suostunut tunnustamaan Riveron hallitusta, ja vaati väliaikaishallituksen perustamista ja uusia vaaleja. Rivero pakeni Batistan kanssa maasta aamuyön tunteina 1. tammikuuta 1959 Fidel Castron johtamien kapinallisten lähestyessä pääkaupunkia. Rivero asettui aluksi Batistan kanssa Dominikaaniseen tasavaltaan mutta asui loppu elämänsä Yhdysvalloissa ja eli vaatimattomissa oloissa. Hän kuoli Miamissa 1997.


title: Matkapalvelukeskus

text: Matkapalvelukeskus välittää Liikenne- ja viestintäministeriön määrittelyn mukaan toimialueellaan yhteiskunnan korvaamia matkoja. Matkustajat ohjataan ensisijaisesti avoimeen joukkoliikenteeseen. Toissijainen mutta yleisimmin käytössä olevana vaihtoehto on yhdistellä samaan suuntaan kulkevia matkustajia yhteisiin takseihin ja palveluautoihin. Useimmiten matkapalvelukeskus käyttää hyväkseen kutsuohjattua joukkoliikennettä.


title: Matkapalvelukeskus

text: Matkapalvelukeskuksen tavoitteena on yhdistellä suurin piirtein samaan aikaan, suurin piirtein samaan suuntaan meneviä asiakkaita samoihin ajoneuvoihin. Tämän mahdollistamiseksi matkojen tilaukset on keskitetty usein välityskeskukseen (Call Center). Välityskeskus ottaa vastaan tilaukset. Tilaukset pitää tehdä aina etukäteen, yleensä tunti aikaisemmin. Tämän jälkeen yhdistely voidaan tehdä joko manuaalisesti, tietokoneavusteisesti tai täysin automaattisesti. Syntyneet yhden tai useamman asiakkaan tilaukset (reitit) välitetään palveluun kuuluville liikennöitsijöille. Tilauksien välitys liikennöitsijöille (palvelulinjat, suoraohjausautot, taksikeskus, yksittäiset tai invataksit) voidaan tehdä joko manuaalisesti tai koneellisesti.


title: Matkapalvelukeskus

text: Matkapalvelukeskuksen (MPK) toimintaperiaate on periaatteessa yksinkertainen, mutta käytännössä tapahtumaketju on monivaiheinen (ja joskus monimutkainen).


title: Matkapalvelukeskus

text: Yhteiskunnan maksamien kuljetusten kustannukset ovat olleet jatkuvassa kasvussa jo monen vuoden ajan. Väestön ikääntymisen vuoksi tarve tuottaa näitä palveluita kasvaa jatkuvasti. Aiempi toimintatapa, jossa kunnalla oli mahdollisuus tarjota jokaiselle asiakkaalle oma taksi, ei enää tulevaisuudessa ole mahdollista. Asiakkaille voidaan kuitenkin tarjota hyvä palvelutaso ja samalla julkisyhteisöille kustannustehokas tapa tuottaa näitä palveluita yhdistämällä useampi kuin yksi asiakas yhteen ajoneuvoon.


title: Matkapalvelukeskus

text: Lähtökohtaisesti matkapalvelukeskusten perustaminen on ollut järkevää. Koska kyseessä on uusi toimintatapa, on niiden usein koettu olevan aikaisempaa vähemmän yksilöllisiä tarpeita ja vaatimuksia huomioon ottava. Kyseessä on kuitenkin osa julkista joukkoliikennettä, jonka muutkin linjastot on tehty massoille, muttei aina välttämättä yksilöille sopivaksi. Esimerkiksi Helsingissä näkövammaisia, lyhytkasvuisia ja muita vaikeasti liikkuvia on pyritty kuljettamaan vaikeapääsyisillä autoilla. Esimerkiksi Helsingissä ja Tampereella etenkin nuoret ihmiset ovat kokeneet vaikeana järjestelmän, joka edellyttää matkan tilaamista etukäteen. Vammaisjärjestöistä esimerkiksi Kynnys ry ja Vihreät Vaivaiset ovat ottaneet voimakkaasti kantaa nykyistä järjestelmää kohtaan. Näkövammaiset ihmiset ovat ilmaisseet eri tavoin ja laajasti, että kuljetuspalvelujen järjestäminen matkapalvelukeskusten välityksellä on merkittävästi vaikeuttanut heidän liikkumistaan. Kokemukset matkapalvelukeskusten välityksellä järjestetyistä kuljetuspalveluista ja niiden suhde yksilölliseen omia tarpeita vastaaviin tarpeisiin on suhteutettava kokonaisuuteen. Osa näistä vaikeuksista olisi toki ollut vältettävissä ja vältetäänkin jatkossa siten, että vammaiset ihmiset otetaan nykyistäkin enemmän mukaan valmistelemaan matkapalvelukeskusten suunnittelua.


title: Vasilinsaari

text: Vasilinsaari eli Hirvisaari () on Nevan suiston suurin saari Pietarin kaupungissa Venäjällä. Se rajoittuu Suureen ja Pieneen Nevaan, lännessä Suomenlahteen, pohjoisessa Smolenka-joki erottaa sen Alaissaaresta. Saaren pituus on 6,6 kilometriä ja pinta-ala 10,9 km.


title: Vasilinsaari

text: Saari mainitaan ensimmäisen kerran vuonna 1499/1500 Novgorodin Vatjan viidenneksen verokirjassa nimellä "Vasiljev ostrov". Venäjänkielinen nimi juontuu Novgorodin posadnikasta Vasili Selezenistä. Suomenkielinen nimitys "Hirvisaari" esiintyy ensimmäisen kerran vuonna 1618. Saarella sijainnut kalastajien ja maanviljelijöiden kylä kuului aluksi Inkereen pogostaan. 1600-luvulla asukkaina oli ortodoksisia inkerikkoja ja luterilaisia inkerinsuomalaisia.


title: Vasilinsaari

text: Pietari I suunnitteli Vasilinsaarella Pietarin kaupungin keskustaa, jonne Amsterdamin mallin mukaan kaivettiin kanavaverkosto. Nykyään kanavien paikalla sijaitsevat ”linjoiksi” kutsutut kadut. 1700-luvun alussa rakentaminen eteni kuitenkin hitaasti. Tärkeimmät rakennukset (Menšikovin palatsi, Kahdentoista kollegion rakennus eli nykyinen Pietarin valtionyliopisto, Kunstkamera, Tiedeakatemia ym.) sijaitsevat saaren itäosassa ja Suuren Nevan rantakadulla. 1730-luvulla saaren itäkärjen Strelkaan siirrettiin Pietarin satama, itä- ja kaakkoisosia alettiin rakentaa voimakkaasti, pohjoisosaan syntyi Smolenskin hautausmaa. 1700–1800-lukujen vaihteessa saaren itäosaan keskittyivät lähes kaikki Pietarin tiede- ja oppilaitokset. Vuonna 1850 rakennettiin ensimmäinen silta, joka yhdisti saaren Nevan etelärantaan. 1800–1900-lukujen vaihteessa perustettiin suuria teollisuuslaitoksia, joiden ympärille syntyi alkeellisia työläisasutuksia. Vuosina 1904–1905 länsiosaan pystytettiin Gavanin työläiskaupunki, jonka oli tarkoitus toimia uuden asuntorakentamisen mallina.


title: Vasilinsaari

text: Vuonna 1917 Vasilinsaaresta ja siihen liittyvästä Alaissaaresta muodostettiin Vasilinsaaren piiri. 1920-luvulla ryhdyttiin rakentamaan saaren länsiosaa. Vuosina 1929–1933 pystytettiin Metallostroin asuinalue ja vuosina 1931–1937 Sergei Kiroville nimetty kulttuuritalo. Leningradin piirityksen aikana kaikki puutalot purettiin polttopuiksi. 1960-luvun lopulla Suomenlahden rannan täytemaalle ryhdyttiin rakentamaan uutta asuinaluetta, jonka yhteydessä sijaitsevat Pietarin merisatama Morskoi Vokzal, Lenexpo-messukeskus sekä Pribaltijskaja-hotelli.


title: Vasilinsaari

text: Blagoveštšenski-silta (entinen Luutnantti Šmidtin silta) ja Palatsisilta yhdistävät Vasilinsaaren Pietarin keskustaan, Tutškovin silta ja Pörssisilta (Rakentajien silta) Petrogradin puoleen. Saarella on kaksi metroasemaa: vihreän linjan pääteasema Primorskaja sekä saaren itäosan keskellä Vasileostrovskaja.


title: World Series of Poker 1977

text: World Series of Poker 1977 oli historiansa kahdeksas pokeritapahtuma. Turnauksia järjestettiin kaikkiaan 13 kappaletta, mestaruusturnaus mukaan lukien. Mestaruusturnauksen voitti Doyle Brunson, jolle voitto oli jo toinen perättäinen.


title: Sąjūdis

text: Sąjūdis (; Liettuan uudistusliike) oli liettualainen kansalaisliike, jonka aktiivisin kausi oli 1980-luvun lopulta 1990-luvun alkuun. Virallisesti se aloitti toimintansa kesäkuussa 1988, jolloin sitä johti Vytautas Landsbergis. Aluksi sen tavoitteena oli saada neuvostovallan alaiseen Liettuaan autonomia, mutta myöhemmin sen tavoitteeksi tuli täydellinen itsenäistyminen.


title: Sąjūdis

text: 1980-luvun puolivälissä Liettuan Kommunistisen Puolueen johto epäröi ottaa vastaan Mihail Gorbatšovin tekemiä uudistuksia, perestroikaa ja glasnostia. Vuonna 1987 puolueen pääsihteeri kuoli, ja hänen tilalleen valittiin samaa kommunistista linjaa kannattava Ringaudas Songaila. Samaan aikaan Neuvostovalloissa oli valloillaan nationalistinen ilmapiiri. Samaan aikaan myös Puolassa solidaarisuusliike sai vahvaa kannatusta, ja kun länsimaiset valtiot tukivat itsenäistymistä, radikaalit itsenäisyysaktivistit aloittivat liikehdinnän Baltian maissa.


title: Sąjūdis

text: Kesäkuun kolmantena päivänä vuonna 1988 joukko intellektuelleja kokoontui yhteen ja päätyivät perustamaan ”Sąjūdiksen aloiteryhmän”. Heidän tarkoituksenaan oli organisoida liike, joka tukisi glasnostia, perestroikaa ja demokratisointia. Ryhmä koostui 35 ihmisestä, joista 17 oli Kommunistisen Puolueen jäseniä. Liikkeen nimeksi tulisi ”Lietuvos Persitvarkymo Sąjūdis”, Liettuan uudistusliike, joka tunnetaan nykyään nimellä Sąjūdis.


title: Sąjūdis

text: Eräs suurista tapahtumista jonka liike sai aikaan oli noin 250 000 ihmisen mielenosoitus Molotov–Ribbentrop-sopimusta ja sen salaista lisäpöytäkirjaa vastaan 23. elokuuta 1988.


title: Sąjūdis

text: Liike kannatti Gorbatšovin politiikkaa, mutta samaan aikaan puhui Liettuan kansallisten asioiden, kuten liettuan kielen palautuksen viralliseksi, puolesta. Sen toimintaan kuului totuuden julkituominen Josif Stalinin hallintovuosilta, luonnonsuojelu, kolmannen ydinreaktorin rakentamisen estäminen Ignalina–ydinvoimalaan ja salaisen Molotov–Ribbentrop-sopimuksen lisäpöytäkirjan paljastaminen.


title: Sąjūdis

text: Yleensä Sąjūdis käytti joukkokokoontumisia päästäkseen tavoitteisiinsa. Aluksi kommunistinen puolue vierasti näitä kokouksia, mutta lopulta poliittisen tarpeen kasvaessa sen läsnäolo tuli pakolliseksi. Kommunistiset johtajat uhkasivat lopettaa tapaamiset väkivalloin, mutta taipuivat massiivisten mielenosoituksien alla. Liikkeen ehdokkaat pärjäsivätkin hyvin vaaleissa, ja etenivät kohti parlamenttia hyvää vauhtia vuoden 1989 aikana.


title: Sąjūdis

text: 23. elokuuta 1989 Sąjūdis oli järjestämässä ehdottomasti suurinta mielenosoitusta Molotov–Ribbentrop-sopimusta vastaan. Tällöin oli sopimuksen kirjoittamisesta kulunut täsmälleen 50 vuotta. Baltian ketjuksi kutsuttuun tapahtumaan otti Baltian maista osaa arviolta kaksi miljoonaa ihmistä. He muodostivat katkeamattoman ihmisketjun Tallinnasta Riian kautta Vilnaan ja matkaksi kertyi noin 600 kilometriä.


title: Sąjūdis

text: Joulukuussa 1989 Liettuan kommunistinen puolue sanoi itsensä irti Neuvostoliiton Kommunistisesta Puolueesta antaen kaiken valtansa parlamentille. Helmikuussa 1990 vaaleissa Sąjūdiksen edustajat saivat ylivoimaisen enemmistön parlamentissa. Maaliskuussa 1990 Liettua julistautui itsenäiseksi.


title: Sąjūdis

text: Sąjūdis on vieläkin olemassa ja aktiivinen, mutta on menettänyt melkein kaiken vaikutusvaltansa. Sen suosio laski selvästi sen epäonnistuessa pitämään yhtenäisyyttä erilaisten poliittisten näkemysten omaavien ihmisten välillä, ja ollessaan tehoton taloudellisen tilanteen parantamisen kanssa. Demokraattinen työväenpuolue (ent. Liettuan kommunistinen puolue) voittikin parlamenttivaalit helmikuussa 1992.


title: Barry Greenstein

text: Barry Greenstein (s. 30. joulukuuta 1954, Chicago, Illinois) on yhdysvaltalainen pokeriammattilainen.


title: Barry Greenstein

text: Greenstein valmistui Bogan High Schoolista ja suoritti sitten alemman korkeakoulututkinnon tietojenkäsittelytieteestä Illinoisin Urbana-Champaignin yliopistossa (University of Illinois at Urbana-Champaign). Hän luki itseään tohtoriksi matematiikasta, mutta lopetti opintonsa ennen väitöskirjan valmistumista.


title: Barry Greenstein

text: Barry Greenstein työskenteli Symantecilla kunnes jäi eläkkeelle 36-vuotiaana vuonna 1991 ja siirtyi kokopäiväiseksi pokerinpelaajaksi.


title: Barry Greenstein

text: Greenstein on urallaan voittanut kolme World Series of Pokerin (WSOP) ranneketta ja kolme World Poker Tourin turnausta (näistä kaksi kutsukilpailuista). WSOP:n pääturnauksessa hän on parhaimmillaan ollut 22. (vuonna 1992).


title: Barry Greenstein

text: Greenstein tunnetaan siitä, että hän lahjoittaa turnausvoittojaan hyväntekeväisyyteen, usein Children, Incorporated -järjestölle. Toisinaan häntä kutsutaankin "Pokerin Robin Hoodiksi". Elantonsa Greenstein ansaitsee käteispelipöydissä ollen vakiopelaaja Bellagion kasinon suurten limiittien "The Big Gamessa".


title: Barry Greenstein

text: Barry Greenstein on ollut mukana GSN:n pokeriohjelman "High Stakes Poker" kolmella ensimmäisellä ja viidennellä tuotantokaudella. Ensimmäisen kauden viidennen jakson viimeisessä kädessä Greenstein hävisi yhden kaikkien aikojen isommista poteista High Stakes Pokerissa, 361 800 dollaria, Sam Farhalle. Greensteinin lähtökätenä oli ässäpari, Farhalla kuningaspari. Korotusten jälkeen molemmat menivät all-in ennen floppia. Flopista tullut kuningas toi Farhalle voiton. Greenstein edustaa PokerStars-nettipokerihuonetta.


title: Barry Greenstein

text: Greensteinin pokeriuran turnausansiot ylittivät marraskuussa 2012 7,7 miljoonaa dollaria.


title: Kemiallinen potentiaali

text: Kemiallinen potentiaali (symboli µ) kuvaa yhdisteen osaslajiin sitoutunutta Gibbsin energian määrää. Matemaattisesti µ määritellään Gibbsin energian osittaisderivaattana ja ainemäärän suhteen eli kemiallinen potentiaali on partiaalinen moolisuure:


Kemiallinen potentiaali


title: Kemiallinen potentiaali

text:
missä formula_2 on systeemin Gibbsin energian muutos ja formula_3 osaslajin ainemäärän muutos, kun lämpötila T, paine p ja muut ainemäärät ovat vakioita.
Mikäli yhdiste (systeemi) sisältää ioneja ja Gibbsin energiaan on sisällytetty yhdisteen sähköstaattinen energia määrittelee yo. yhtälö ionin sähkökemiallisen potentiaalin.


title: Ontologinen arvojärjestys

text: Olemassaolon arvojärjestys eli ontologinen arvohierarkia tarkoittaa erityisesti keskiaikaista kristillistä ajattelua, jonka mukaan olioiden kesken vallitsee arvojärjestys todellisuudessa. Tällä tarkoitettiin, että luonto, ihminen ja kristinuskon jumala edustavat eri ”olemisen tasoja”, jotka määräytyvät olioiden ”henkisen olemuksen” perusteella. Luonto oli todellisuuden alimmalla tasolla, ja kristinuskon jumala edusti korkeinta ”olemista”. Ihmisen ajateltiin kuuluvan ruumiinsa puolesta luontoon, mutta ”sielunsa” kautta yhteydessä ”luojaansa”. Jumalan ja ihmisen välillä oli edelleen lukuisa joukko henkiolentoja eli enkeleitä, jotka myös voitiin asettaa tiettyyn järjestykseen.


title: Humberto Brenes

text: Humberto Brenes (s. 8. toukokuuta 1951) on costaricalainen pokeriammattilainen ja liikemies.


title: Humberto Brenes

text: Brenes aloitti korttipeliuransa pelaamalla baccaratia, mutta siirtyi myöhemmin pokeriin. Hän aloitti turnauspelaamisen vuonna 1974. Brenes on voittanut kaksi World Series of Poker -ranneketta ja selvinnyt World Poker Tourin finaalipöytään kolmesti. Brenesin WSOP-rannekkeet tulivat vuonna 2003 limit Texas hold 'em ja pot limit Omaha -turnauksista. Yhdessä Phil Hellmuthin kanssa hänellä oli eniten rahasijoja (kahdeksan) WSOP-turnauksissa vuonna 2006. Brenesillä on kuudenneksi eniten rahasijoja WSOP-turnauksista.


title: Humberto Brenes

text: Brenes voitti Jack Binion 2002 World Poker Openin vuonna 2002. Hän löi lopussa Erik Seidelin ja ansaitsi voitollaan 502 640 dollaria. Joulukuussa 2008 hän voitti Doyle Brunson Five Diamond World Poker Classicin 2 500 dollarin texas-turnauksen.


title: Humberto Brenes

text: Brenes tunnetaan lempinimellä "The Shark" (hai) ja hänellä on yleensä pokeripöydässä mukana maskottina ja kortinsuojelijana haiaiheisia leluja. Pelatessaan Brenes pitää dramaattisesta, huomiota herättävästä esiintymisestä.


title: Humberto Brenes

text: Brenes edustaa PokerStars-nettipokerihuonetta. Hänen kaksi veljeään, Alex ja Erick Brenes, ovat molemmat World Poker Tour -voittajia. Tammikuussa 2010 Humberto Brenesin pokeriuran turnausansiot ylittivät 5,5 miljoonaa dollaria.


title: EV Zug

text: EV Zug on sveitsiläinen jääkiekkoseura, jonka kotikaupunki on Zug. Se pelaa Sveitsin pääsarjassa National League A:ssa. EV Zug on perustettu 1967 ja sen kotiareenana toimii Bossard Arena. EV Zug:in joukkueen värit ovat sininen ja valkoinen. EV Zug on onnistunut vain kerran voittamaan Nationalliga A:n mestaruuden, vuonna 1998.


title: EV Zug

text:
Doug Shedden oli joukkueen päävalmentajana 2008–2014, apunaan Waltteri Immonen.
Suomalaisista joukkueessa ovat pelanneet mm. Jussi Markkanen (2009–2013) ja Josef Boumedienne.


title: Jonas Gardell

text: Lars Jonas Holger Gardell (s. 1963 Täby) on ruotsalainen kirjailija, käsikirjoittaja, koomikko, laulaja ja artisti. Hän on yksi Ruotsin palkituimpia kulttuurihenkilöitä monipuolisen ja yhteiskunnallisesti tärkeän tuotantonsa ansiosta. Hän on Mark Levengoodin aviopuoliso.


title: Jonas Gardell

text: Jonas Gardell varttui tukholmalaisen, vapaakirkkoon kuuluvan perheen neljästä lapsesta toiseksi nuorimpana. Molemmat vanhemmat toimivat psykologeina. Hänen esikoisteoksensa "Passionsspelet" ilmestyi vuonna 1985, minkä jälkeen hän on kirjoittanut useita romaaneja, näytelmiä, television minisarjoja, show-esityksiä ja laulusanoituksia. Hänen kirjojaan on käännetty yli 20 kielelle.


title: Jonas Gardell

text: Vuonna 1986 Gardell tapasi Mark Levengoodin Sturebadet-uimahallissa. He ovat nykyisin naimisissa, ja heillä on 2002 syntynyt poika ja 2005 syntynyt tytär. Vuonna 1990 Gardell löi itsensä läpi showllaan ”En pall, en mikrofon och Jonas Gardell”. Samana vuonna ilmestyi romaani "Fru Björks öden och äventyr".


title: Jonas Gardell

text: Gardellin tuotannossa on paljon omaelämäkerrallista ainesta. Ruotsin Skolverket ja kustannusyhdistys jakoivat vuonna 2000 hänen kirjaansa "En komikers uppväxt" (suom. "Koomikon synty") maan kaikkien peruskoulujen kahdeksasluokkalaisille.


title: Jonas Gardell

text: Gardellin 1980-luvun aids-hysteriaa käsittelevä romaanitrilogia "Torka aldrig tårar utan handskar" sai Ruotsissa ennennäkemättömän suosion. Sekä kirjasarja ja siitä tehty tv-minisarja äänestettiin "Dagens Nyheterin" lukijakyselyssä viimeisten 150 vuoden kolmen tärkeimmän kulttuuritapahtuman joukkoon.


title: Jonas Gardell

text: Vuonna 2006 Gardellin laulu ”Aldrig ska jag sluta älska dig” pysyi Svensktoppen-listalla 22 viikkoa.


title: Jonas Gardell

text: Jonas Gardell nimitettiin joulukuussa 2007 Lundin yliopiston teologian kunniatohtoriksi. Perusteissa todettiin Gardellin kirjallisen tuotannon keskipisteenä olevan marginaalissa elävät ihmiset, heidän arvokkuutensa ja ihmisoikeutensa. ”Harvat kykenevät hänen tavoin puhuttelemaan eri ikäpolvien ihmisiä ja yhdistämään huumoria ja vakavaa draamaa yhtä hyvällä osumatarkkuudella, mikä tekee hänestä merkittävän yhteiskunnallisen keskustelijan ja kriitikon.”


title: Jonas Gardell

text: Vuonna 2013 Gardell nimitettiin Linköpingin yliopiston lääketieteen kunniatohtoriksi aids-trilogiastaan "Älä koskaan pyyhi kyyneleitä paljain käsin", joka on perustelujen mukaan ”monipuolinen kuvaus ruotsalaisen lääketieteen historian pimeästä aikakaudesta”. Vuonna 2018 Gardell promovoitiin suomalaisen Åbo Akademin filosofian kunniatohtoriksi yhteiskunnallisesti merkittävästä tuotannostaan.


title: Zeved habat

text: Zeved habat (זֶבֶד הַבָּת) on rituaali, jossa juutalaistytöille annetaan nimi. Rituaali vastaa poikien berit milaa, vaikkakin ilman ympärileikkausta.


title: Napakaira

text: Napakaira on keskiaikainen työkalu, jolla porataan reikiä. Kairan päässä on paikallaan pysyvä napa, jota painetaan rintakehällä kairaa pyöritettäessä. Paimion kuntavaakuna esittää napakairaa. Sanalla on kantagermaaninen vastine *nabōgaizaz.


title: Pidjon haben

text: Pidjon haben on esikoisten lunastamisrituaali juutalaisuudessa. Se on edelleen käytössä ortodoksi- ja konservatiivijuutalaisten keskuudessa.


title: Ajokaskasvit

text: Ajokaskasvit ("Zosteraceae") on vesikasviheimo "Alismatales"-lahkossa. Heimo koostuu kahdesta tai kolmesta suvusta, joissa on yhteensä 14 lajia (tai 18). Kasveilla on nauhamaiset lehdet ja näkyvät maavarret. Ne elävät merivedessä.


title: Ajokaskasvit

text: Suvun tunnetuin kasvi on meriajokas ("Zostera marina"), jonka kuivattuja varsia on käytetty huonekaluverhoilussa pehmusteena ja pakkausmateriaalina.


title: Ajokaskasvit

text: Ajokaskasvit ovat heinämäisiä ruohoja, joilla on suikertava juurakko. Lehdet ovat pitkiä, nauhamaisia ja ovat selvästi tupellisia. Kasvit ovat yksi- tai kaksikotisia, joten kukat ovat yksineuvoisia. Ne sijaitsevat litistyneissä, tähkämäisissä puikeloissa, jotka ovat tuppimaisen suojuksen (spatha) sisällä. Hede- ja emikukat sijaitsevat puikelossa vuorotellen. Hedekukassa on yksi ainoa hede. Siitepölyhiukkaset ovat pitkiä ja nauhamaisia, ja niiden ominaispaino on sama kuin veden, mikä antaa hyvät mahdollisuudet kulkeutua toisten kasviyksilöiden emin luoteille. Tavallisesti jokaisen heteen kyljessä on koukkumainen lisäke (retinaculum). Sileäpintainen sikiäin, lyhyt vartalo ja kaksi melko pitkää luottia muodostavat emikukan (sekä hede- että emikukat ovat siis kehättömiä). Siemenaiheita on kussakin sikäimessä vain yksi. Hedelmä on muodoltaan vaihteleva pähkylä tai siinä tapauksessa, jolloin hedelmäseinän (perikarppi) ulkokerros (eksokarppi) on mehevä ja sisäkerros (endokarppi) kuituinen, voidaan hedelmää pitää luumarjamaisena.


title: Ajokaskasvit

text: Ajokaskasveihin kuuluu 3 sukua: Ajokkaat ("Zostera"), "Heterozostera" ja "Phyllospadix". Suvussa "Heterozostera" vaakajuurakko eli maavarsi on kasvutavaltaan sympodiaalinen eli haarajatkoinen, muissa suvuissa se on monopodiaalinen eli varsijatkoinen. "Phyllospadix" on pohjoisamerikkalainen suku, ja sen emipuikelossakin on retinaculum-tyyppisiä lisäkkeitä vuorotellen emikukkien kanssa. Heimon ainoa Suomenkin rannikoilla tavattava laji on meriajokas ("Zostera marina"), muutoin "Zostera"-suvussa lienee kymmenkunta lajia.


title: Ajokaskasvit

text: Ajokaskasvien lähin sukulaisheimo on vitakasvit ("Potamogetonaceae"), joiden kanssa ne muodostavat sisarusparin Alismatales-lahkon kladogrammissa eli sukupuussa.


title: Kognitiivinen vanheneminen

text: Kognitiivisella vanhenemisella tarkoitetaan ihmisen kognitiivisten perustoimintojen, kuten ajattelemisen, muistamisen, oppimisen ja havaitsemisen heikkenemistä iän myötä. Kognitiivinen vanheneminen saattaa johtua siitä tosiasiasta, että aivot surkastuvat ihmisen vanhetessa.


title: Kognitiivinen vanheneminen

text: Normaaliin vanhenemiseen ei välttämättä liity psyykkistä heikkenemistä, mutta toiminnot voivat silti muuttua jonkin verran. Ikääntyvän suoritustaso yleensä säilyy, mutta aikaa ja erilaisia toimintatapoja tarvitaan enemmän. Ikääntyessä vanhusten nokkeluus, keskittymiskyky, nopea päättely, laaja-alainen tarkkaavaisuus, monen tehtävän rinnakkainen suorittaminen sekä nopea tiedonkäsittely vaativissa tilanteissa heikkenevät.


title: Kognitiivinen vanheneminen

text: Ihmisen psyykkisten ja fyysisten toimintojen välillä on tiivis vuorovaikutus. Mikäli ihminen on fyysisesti sairas, kärsii usein myös hänen psyykkinen toimintakykynsä. Etenkin sydän- ja verisuonitaudit sekä aivojen sairaudet heikentävät psyykkistä toimintakykyä. Vanhenemiseen vaikuttavat koko hänen elämänaikaiset olosuhteensa kuten perimä, ympäristö, työn laatu, ravinto, elämäntavat, käytetyt lääkeaineet, ilman ja työympäristön saastuneisuus sekä psykologiset tekijät.


title: Kognitiivinen vanheneminen

text: Älykkyyteen luetaan ajattelukyky, kyky ongelmien ratkaisemiseen, kyky tulla toimeen uusissa tilanteissa ja uudessa ympäristössä. Ihmisen älylliset toiminnot kehittyvät koko elämän ajan.Tutkimusten mukaan useimmissa älykkyystekijöissä tapahtuu iän mukana heikkenemistä kuten päättelykyvyssä, tilan mieltämisessä sekä kielellisissä ja numeerisissa kyvyissä. Toiset toiminnot ovat ikään nähden vastustuskykyisempiä kuin toiset ja säilyvät suhteellisen muuttumattomana korkeaan ikään asti, kun taas iän vaikutuksille herkemmissä toiminnoissa tapahtuu vanhuudessa heikkenemistä. Älyllinen rakenne muuttuu ihmisen vanhetessa sillä tavalla, että kokemukseen perustuvat toiminnot saavat suuremman merkityksen. Älyllisten toimintojen häiriöihin vaikuttavat muun muassa korkea verenpaine, korkeat rasva-arvot, ylipaino, vähäinen sosiaalinen aktiivisuus, niukka liikunta ja runsas alkoholin käyttö sekä keskushermoston sairaudet. Älykkyyttä voidaan pitää yllä harrastamalla liikuntaa sekä osallistumalla erilaisiin sosiaalisiin tapahtumiin. Samalla paranee elämänhalu.


title: Kognitiivinen vanheneminen

text: Oppiminen ja muisti liittyvät tiiviisti yhteen.On erilaisia muisteja, kuten näkö- ja kuulomuisti, sekä välitön-, lyhytaikainen- ja pitkäaikainen muisti. Osa näistä muisteista joko heikkenevät tai pysyvät samanlaisena vanhuuteen asti. Iän karttuessa asiamuisti, sanavarasto, hyvin opittujen tietojen muisti sekä lyhyt muisti säilyvät muuttumattomina pitkään. Lähimuisti, uuden oppiminen sekä mieleen palauttaminen heikkenevät iän myötä. Muutokset ovat yleensä varsin pieniä eivätkä ne vaikuta päivittäisiin toimintoihin. Kovin selvät ja tavallista arkielämää haittaavat muistihäiriöt eivät kuitenkaan kuulu normaaliin vanhenemiseen. Normaalia elämää haittaavia muistihäiriöitä voivat olla muun muassa etenevät aivosairaudet kuten Alzheimerin tauti, dementoituminen ja masennustila. Muistiaineksen säilymistä edesauttaa sen aktiivinen käyttö elämän varrella. Muisteleminen voi olla tärkeää myös iäkkään ihmisen psyykkiselle hyvinvoinnille ja mielenterveydelle. Käymällä läpi mennyttä hän rakentaa itselleen kokonaiskuvan elämästään ja itsestään ihmisenä. Huonon muistin syynä voi olla toisinaan hajamielisyys ja eräänlainen apatia kuin suoranaiset muistihäiriöt. Tällöin huonomuistisuus ei johdu aivojen vanhenemismuutoksista vaan psyykkisestä ja sosiaalisista seikoista. Muistitoimintoihin vaikuttavat myös terveys, mieliala ja elämäntavat; psyykkinen ja sosiaalinen aktiivisuus sekä myönteinen mieliala ja oikea ravitsemus tukevat muistitoimintojen säilymistä.


title: Kognitiivinen vanheneminen

text:
Iäkäs ihminen oppii eri tavoin kuin nuori. Iäkäs ihminen tarvitsee enemmän aikaa ja työtä oppiakseen uutta. Ikääntyvä ihminen jäsentää kokemuksia ja elämää muistojen kehityksessä. Vanhus oppii sitä paremmin asioita, jotka on mahdollista yhdistää omaan elämänhistoriaan. Oppiminen vanhana sujuu parhaiten, jos on nuorempana tottunut opiskelemaan ja käsittelemään uutta tietoa.
Iäkäs oppii paremmin kokonaisuuksia kuin irrallisia asioita. Vanhusten oppimiskyky vaihtelee suuresti yksilöllisesti. Tarkkaavaisuuden, keskittymiskyvyn, reaktiokyvyn heikkeneminen, sairaus, väsymys, stressi, aikarajoitukset sekä nopeassa tahdissa tuleva tieto vaikeuttavat oppimista. Vanhemman ihmisen on helpompi opiskella kielellistä aineistoa kuten kirjallisuutta, historiaa ja vieraita kieliä kuin esimerkiksi kemian ja fysiikan kaltaisia aineita, jotka vaativat aivan toisenlaisten kykyjen käyttämistä.


title: Kognitiivinen vanheneminen

text: Iän vaikutukset tarkkaavaisuuteen vaihtelevat aistialueittain. Näköaistin alueella vaikutus on vähäistä, kun taas kuuloaistin alueella tarkkaavaisuuden kohteen vaihtaminen hankaloituu iän myötä. Tarkkavaisuuden kohteen vaihtamisen hidastuminen on yhteydessä tehtävien luonteeseen. Mitä hankalampi ja vieraampi tehtävä on, sitä selvemmin hidastuminen on havaittavissa. Myös tarkkaavaisuuden ylläpitäminen ja valikoiva tarkkaavaisuus vaikeutuvat jossain määrin. (Nurmi ym.)


title: Kognitiivinen vanheneminen

text: Aisti- ja muistitoiminnot vaikuttavat myös siihen millaisiksi havaintomme muodostuvat. Kognitiivisiin vanhenemismuutoksiin kuuluu silmän linssin mukautumisen väheneminen, joka alkaa jo noin 45 vuoden iässä. Tämän seurauksena näkeminen lähelle heikentyy. Merkittäviä näkö- ja kuulohavaintojen muutoksia alkaa kuitenkin tapahtua vasta 75-80 ikävuoden jälkeen. Muiden aistien muutoksia ikäihmisillä on tutkittu hyvin vähän, mutta tiedossa on ainakin kosketus-, haju- ja makuaistien väheneminen. Iän myötä heikentyy myös havaintomotoriikka, jolla tarkoitetaan toimintaa, jossa yksilö kokoaa ja käsittelee tietoa pystyäkseen valitsemaan tilanteeseen sopivan motorisen vasteen, esimerkiksi kädellä tarttumisen. Hidastuminen ilmenee selvimmin reaktionopeutta vaativissa tehtävissä ja on yhteydessä myös koulutuksen pituuteen, ammatilliseen taustaan ja sosiaalistaloudelliseen asemaan. (Nurmi ym.)


title: Upšerin

text: Upšerin (jiddiš: אפשערן, vrt. saksan auf scheren) on juutalainen hasidista alkuperää oleva juhla, jossa poikien hiukset leikataan näiden saavuttaessa kolmen vuoden iän.


title: Kuoleman rekat

text: Kuoleman rekat ("Trucks") on Stephen Kingin novelliin perustuva kanadalainen tv-kauhuelokuva.


title: Kuoleman rekat

text: Elokuvassa rekat heräävät eloon ja tekevät kaikkensa tappaakseen ympäristönsä ihmiset. Lunar on pieni kaupunki, jonne ihmiset saapuvat ufohavaintojen innostamina. Ihmisten kiinnostus ufoihin kuitenkin haihtuu, kun paikallisten autojen hautausmaan kuolleet ihmiset heräävät henkiin ja ottavat autot haltuunsa. Ihmiset aloittavat taistelun elämästä ja kuolemasta Kuoleman rekkoja vastaan, jotka ovat päättänet tuhota kaiken maanpäällisen.


title: Paaši

text: Paaši (ruots.; ) tarkoittaa kuninkaan ylhäisöön kuuluvaa palvelijaa. Tähän virkaan kuninkaat ottivat nuoria aatelismiehiä. Keskiajan paaši oli hovipoika (ranskan kielen "page" tulee alun perin kreikan poikaa merkitsevästä sanasta παιδιον, "paidion"), joka usein palveli ratsumiestä, ritaria, nuorempana aseenkantajana. Feodaalisen ritarikasvatuksen saavasta nuoresta pojasta tuli paaši yleensä noin 7-vuotiaana, ja hän palveli paašina useita vuosia, kunnes 14–15-vuotiaana oli valmis aseenkantajan tehtävään, sekä 20 ikävuoden jälkeen kenties itse ritariksi. Keskiajalla Pohjoismaissa käytettiin vastaavasta tehtävästä termiä soini (ruots. "sven" tai "småsven"). Moni nuoruudessaan paašina toiminut aatelimies hyötyi myöhemmin urassaan kuninkaaseen solmitusta suhteesta.


title: Paaši

text: Koska paaši merkitsee kamaripalvelijaa, voidaan sitä edelleen käyttää joissakin kielissä nuoren miespuolisen palvelijan nimityksenä.


title: Paaši

text: Ruotsin kuninkaat ottivat palvelukseensa myös suomalaisia aatelismiehiä paašeiksi.


title: A World Without Heroes

text: A World Without Heroes on Kiss-yhtyeen kappale albumilta "Music from The Elder". Sen ovat kirjoittaneet Gene Simmons, Paul Stanley, Lou Reed ja Bob Ezrin. Kappale on tyyliltään balladi ja sen laulaa Gene Simmons hänelle harvinaiseen tapaan puhtaalla lauluäänellä. Singlenä ”A World Without Heroes” nousi Billboardin listalla sijalle 56 ja brittilistoilla sijalle 55.


title: A World Without Heroes

text: Kissin soolokitaristi Ace Frehley toimii kappaleessa rytmikitaristina. Soolon esittää Paul Stanley.


title: A World Without Heroes

text: Kappaleesta tehtiin myös video edistämään singlen myyntiä ja siitä tuli Kissin ensimmäinen musiikkivideo, joka sai soittoaikaa MTV:llä. Videosta ja saavutetuista listasijoituksista huolimatta Kiss ei soittanut ”A World Without Heroesia” kiertueillaan ennen kuin fanien toivomuksesta 1990-luvun puolivälissä akustisena versiona, joka päätyi albumille "Kiss Unplugged".


title: Adnan Menderes

text: Adnan Menderes (1899 – 17. syyskuuta 1961) oli turkkilainen poliitikko ja Turkin pääministeri vuosina 1950–1960. Menderes tuomittiin oikeudenkäynnissä kuolemaan ja hirtettiin.


title: Adnan Menderes

text: Menderes oli syntynyt Aydinissa vuonna 1899 varakkaan krimin tataaritaustaisen maanomistajan poikana. Käytyään kansakoulun Menderes jatkoi opiskeluja Izmirin amerikkalaisessa opistossa. Hän suoritti oikeustieteen tutkinnon Ankaran yliopistossa. Menderes muodosti lyhytaikaiseksi jääneen ”Sorbest Firk” -puolueen ("vapaa puolue") Aydinissa. Puolueen tultua kielletyksi, Menderes liittyi Tasavaltaiseen Kansan puolueeseen ja valittiin Aydinin edustajaksi 1931. Hänet erotettiin puolueesta kahden muun oppositiojäsenen kanssa. Menderes muodosti ensimmäisen laillisen oppositiopuolueen, demokraattisen puolueen 7. tammikuuta 1946 muun muassa Celal Bayarin kanssa.


title: Adnan Menderes

text: Demokraattipuolue DP tuli valtaan 14. toukokuuta 1950 pidettyjen vaalien jälkeen, Bayarista tuli presidentti ja Menderesista pääministeri; vuonna 1955 hän alkoi toimia myös ulkoministerinä. Turkki liittyi Natoon vuonna 1952. Kymmenen vuotta kestäneen pääministerikauden aikana Turkin sisä- ja ulkopolitiikassa tapahtui suuria muutoksia. Teollistuminen ja kaupungistuminen alkoi Turkissa. Maatalous koneellistui, liikenne, energia, terveydenhoito ja vakuutus- ja pankkitoiminta järjestäytyivät. Menderes oli järjestämässä Istanbulin pogromia kreikkalaista vähemmistöä vastaan 6–7. syyskuuta 1955. Vuonna 1959 Menderes selviytyi lento-onnettomuudesta.


title: Adnan Menderes

text: Menderes suhtautui myönteisesti perinteiseen islamilaiseen elämäntyyliin ja hänen aikanaan Turkissa avattiin tuhansia uusia moskeijoita. Menders kamppanjoi vuoden 1950 vaaleissa aikaisemmin kielletyn arabiankielisen rukouskutsun laillistamisen puolesta. Menders korvasi myös İsmet İnönün kuvat turkkilaisista seteleistä ja postimerkeistä Atatürkin kuvilla, jotka Inönü oli poistanut vuonna 1938. Menderes ehdotti eräissä puheissaan Turkin parlamentissa, että se voisi halutessaan palauttaa takaisin kalifaatin aseman, jonka se oli kumonnut 1920-luvulla. Menderesin vastustajat kritisoivat häntä uskonnolla politikoimisella.


title: Adnan Menderes

text: Menderes hoiti suhteita muslimimaihin aktiivisemmin kuin edeltäjänsä. Tekniikan ja elintarvikkeiden tuonti lisääntyi ja taloudellinen riippuvuus lännestä tuli kasvoi. Suuret taloudelliset hankkeet vaativat paljon pääomaa ja hinnat nousivat inflaation nopeutuessa ja teollisuuden tuottavuus laski. Oppositio voimistui ja Menderes joutui turvautumaan tiukkaan lehdistönsensuuriin ja toimittajien vangitsemisiin. Opiskelijat aloittivat mielenosoitukset huhtikuussa 1960, Menderes turvautui sotilaiden ja väkivallan käyttöön mielenosoitusten rauhoittamiseksi. Menderes julisti Turkkiin poikkeustilan, tämän jälkeen tapahtui sotilasvallankaappaus 27. toukokuuta 1960. Menderesiä syytettiin perustuslain rikkomisesta, hänet tuomittiin kuolemaan ja teloitettiin hirttämällä 17. syyskuuta 1961 İmralıin saarella.


title: Rauha Räppääjä

text: Rauha-täti eli Rauha Räppääjä on Tiina ja Sinikka Nopolan Risto Räppääjä -lastenkirjoissa esiintyvä kuvitteellinen henkilö. Hän on kirjojen päähenkilön Risto Räppääjän täti.


title: Rauha Räppääjä

text: Rauha oli televisiokasvo, mutta sai potkut tuhlattuaan liikaa rahaa. Ammatiltaan hän on puhelinmyyjä. Hän myy puhelimesta monia eri tuotteita, kuten pölynimureita ja retkimunakuppeja. Kirjassa "Risto Räppääjä ja kauhea makkara" Rauha aikoo ruveta myymään makkaroita, joita he lähtevät ostamaan Unkarista. Rauha ja Risto joutuvat kuitenkin vain kommelluksiin ja Rauha vankilaan, josta hänet saadaan kyllä pelastettua. Rauhaa luullaan Risto Räppääjän luokan sijaisopettajaksi Hilpuri Tilliksi kirjassa "Risto Räppääjä ja Hilpuri Tilli". Kirjassa "Risto Räppääjä ja villi kone" Rauha repii Risto Räppääjän tietokoneesta piuhat irti ja joutuu jäämään yöksi saareen, koska hänen jumppapallonsa ei mahdu lautalle. Rauha pukeutuu nöhröiseen puseroon ja ruutuhameeseen.


title: Rauha Räppääjä

text: Rauha Räppääjä on ihastunut alakerran naapuriin Lennart Lindbergiin, muttei ujouttaan uskalla tunnustaa sitä hänelle. Rauha Räppääjä ei ole rauhallinen vaikka nimestä voisi luulla niin, hän on oikea höseltäjä.


title: Borduuri

text: Borduuri on kuvitteellinen kieli, jota puhutaan Hergén "Tintti"-sarjakuvissa kuvitteellisessa Bordurian valtiossa Balkanilla. Kielestä tiedetään vähän, koska se esiintyy vain harvoin Tintti-sarjakuvissa. Naapurivaltiossa puhuttu syldavian kieli on todistettu germaaniseksi kieleksi. Kielestä voi tunnistaa joitakin germaanisperäisiä sanoja, kuten "hôitgang" (), "mänhir" (), "ointhfan" (), "sztôpp", "tzhôl" (, ) ja "zsnôrr" ().


title: Mammuttipetäjä

text: Mammuttipetäjä ("Sequoiadendron giganteum") on sypressikasvien heimoon kuuluva puulaji. Se on tilavuudeltaan maailman suurin puu sekä yksi maailman pitkäikäisimmistä puulajeista. Korkeimman mammuttipetäjän on laskettu olleen 93,6 metriä.


title: Mammuttipetäjä

text: Mammuttipetäjiä esiintyy luonnonvaraisina vain Sierra Nevadan vuoristossa Kaliforniassa, mutta viljeltynä paljon laajemmalla alueella. Läntisessä Euroopassa laji voi kasvaa noin 50-metriseksi.


title: Mammuttipetäjä

text: Mammuttipetäjälle metsäpalot ovat lisääntymisen kannalta välttämättömiä, sillä kuumuus saa kävyt aukeamaan ja varistamaan siemenensä maahan. Siemenet itävät parhaiten palaneella kasvualustalla, sillä palaneessa maassa on tuhkaa, mikä sisältää runsaasti puulle hyödyllisiä ravinteita. Täysikasvuisia yksilöitä suojaa paksu, sienimäinen kaarna.


title: Mammuttipetäjä

text: Tilavuudeltaan suurimmat yksilöt vuonna 2005:


title: Sudet (urheiluseura)

text: Sudet on kouvolalainen urheiluseura, jolla on toimintaa jalkapallossa ja salibandyssä. Jalkapallossa seuran miesten edustusjoukkue pelaa Kaakon Kolmosessa ja naiset Ykkösessä. Salibandyssä miehet pelaavat II-divisioonassa. Historiassaan seura on saavuttanut Suomen-mestaruuksia jalkapallossa ja jääpallossa.


title: Sudet (urheiluseura)

text: Sudet perustettiin alun perin Viipurissa 13. joulukuuta 1912 nimellä Wiipurin Bandy & Jalkapalloseura. Nimi vaihtui Wiipurin Susiksi vuonna 1924. Seura muutti Helsinkiin 1940 ja vuonna 1950 seurasta tuli Sudet ry. Kouvolaan seura muutti 1962.


title: Sudet (urheiluseura)

text: Vietettyään hiljaiseloa lähes koko 1990-luvun Sudet aloitti toimintansa uudelleen vuonna 2001 jalkapalloseura FC Kouvolan ja salibandyseura Kymen Salibandyn siirtyessä vanhan perinteikkään nimen alle.


title: Sudet (urheiluseura)

text: Jalkapallossa Sudet voittivat ensimmäisen, ja toistaiseksi ainoan, mestaruutensa 28. heinäkuuta 1940. Lisäksi hopeaa on tullut kerran 1942 ja pronssia neljästi. Yhteensä seuralla on 15 kautta pääsarjatasolla, ja se on maratontaulukon sijalla 25 (pudotuspelit mukaan lukien).


title: Sudet (urheiluseura)

text: Seura panosti ensimmäisinä vuosinaan jääpalloon ja voitti vuodesta 1914 eteenpäin kuusi perättäistä Suomen-mestaruutta. Kaiken kaikkiaan seuralla on 14 mestaruutta.


title: Sudet (urheiluseura)

text: Keväällä 2013 Lappeenrannassa perustettiin uusi Susien nimeä kantava jääpallon erikoisseura Wiipurin Sudet.


title: AIBO

text: AIBO (Artificial Intelligence roBOt, tarkoittaa myös ”rakkaus” tai ”kiintymys” japaniksi) on Sonyn valmistama robottikoira. Ensimmäinen Aibo esiteltiin vuonna 1999, ja sen jälkeen siitä on valmistettu useita eri malleja. Aibo kykenee kävelemään, ”näkemään” kameran avulla, tunnistamaan puhuttuja käskyjä sekä oppimaan ja toimimaan toisten Aibojen kanssa.


title: Eddie Kramer

text: Eddie Kramer (s. 1942 Kapkaupunki, Etelä-Afrikka) on yhdysvaltalainen musiikkituottaja ja ääniteknikko. Hänet tunnetaan monen pop- ja rockartistin sekä -yhtyeen taustavaikuttajana ja tuottajana. Kramer on työskennellyt muun muassa Jimi Hendrixin, Kissin, Led Zeppelinin, The Beatlesin, The Rolling Stonesin, David Bowien, Peter Framptonin, Joe Cockerin, Mott the Hooplen, Familyn, Curtis Mayfieldin, Santanan, Triumphin, Anthraxin, Carly Simonin ja Robin Trowerin kanssa.


title: Angara (raketti)

text: Angara on Venäjällä kehitetty modulaarinen kertakäyttöinen kantorakettiperhe. Kantoraketin eri versioiden nostokyky matalalle maata kiertävälle radalle on aikanaan 2 000 kg – 24 500 kg. Angaran laukaisupaikka on Plesetskin kosmodromi Arkangelin alueella. Angaran on tarkoitus täydentää ja myöhemmin korvata Rockot ja Proton -raketit. Proton pystyy nostamaan matalalle maan kiertoradalla 20 000 kg, Rockot 2 000 kg.


title: Angara (raketti)

text: Kantoraketin ensimmäinen testilaukaisu (Angara 1.1) on viivästynyt aiempien rahoitusongelmien ja kehitystyön laajuuden vuoksi. Moottorikokeet valmistuivat joulukuussa 2009. Ensimmäinen onnistunut 21 minuuttia kestänyt alikiertoradan koelento suoritettiin heinäkuussa 2014.


title: Angara (raketti)

text: Hanketta johtaa Khrunitsevin Vladimir Nesterov.


title: Angara (raketti)

text: Angara-raketit hyödyntävät olemassa olevaa rakettitekniikkaa, mikä laskee kehityskustannuksia. Eri versiot käyttävät samoja osia, mikä johtaa halvempiin käyttökustannuksiin. Jokaisen raketin ensimmäinen vaihe koostuu yhdestä tai useammasta samanlaisesta rakettimoduulista (Univestal Rocket Module, URM, tai Common Rocket Module, CRM). Angara-raketin nimi kertoo montako URM-moduulia siinä on. Päämoottori RD-191 on Zenit-kantoraketin RD-170-moottorin riisuttu malli. Se polttaa kerosiinia (jonka yhdysvaltalainen nimitys on RP-1) ja nestehappea tuottaen merenpinnan tasolla 1 960 000 Newtonin työntövoiman.


title: Angara (raketti)

text: Toisen vaiheen moottori on neljällä polttokammiolla RD-0124A varustettu. Se kehitettiin Sojuz-2 -kantorakettia varten. Sen tuottama työntövoima vastaa 300 000 N. Myös tämän vaihe polttaa kerosiinia.


title: Angara (raketti)

text: Angara 1.1:ssä toista vaihetta työntää hypergolinen Briz-KM-rakettimoottori, joka alun perin kehitettiin Rockot-kantorakettiin. Briz-M, joka toimii Angara A3:n ja Angara A5:n kolmantena vaiheena, käyttää hypergolisia ajoaineita (UDMH/N204). Briz-M kehitettiin Proton-M kantorakettiin. Myöhemmin Briz-M voidaan korvata uudella ja tehokkaalla kryogeenisia polttoaineita käyttävällä KVRB vaiheella. Tällöin Angara A5 nostokyky nousee 6 600 kiloon. Angara A3 ja A5 käyttävät Protonin nokkakartiota. Nostokyvyltään 45 000–70 000 kilon hyötykuormaan tähtäävä Angara 7 on myös kehitteillä.


title: Tuomiopäivän kello

text: Tuomiopäivän kello () on Chicagon yliopistossa sijaitseva symbolinen kellotaulu, jota Bulletin of the Atomic Scientistin johtokunta on ylläpitänyt vuodesta 1947. Kellon aika kuvastaa ihmiskunnalle kohtalokkaan ydinsodan läheisyyttä: kellotaulun minuuttiviisari on vuosien saatossa ollut jossain kohtaa keskiyötä lähintä varttia. Kellon ajassa keskiyö kuvastaa ihmiskunnan tuhoutumista ydinsodan seurauksena.


title: Tuomiopäivän kello

text: Päätöksen kellon siirtämisestä tekee ryhmä tutkijoita ja ajattelijoita. Ryhmään kuuluu vuonna 2017 muun muassa 15 Nobel-palkittua tieteilijää.


title: Tuomiopäivän kello

text: Tuomiopäivän kellon ylläpitäjät päivittävät kellon aikaa aina merkittävien ydinsodan mahdollisuuteen vaikuttavien maailmanpoliittisten muutosten jälkeen. Viimemmäksi kellon aikaa muutettiin tammikuussa 2018, jolloin sitä siirrettiin puolella minuutilla lähemmäs keskiyötä, näyttämään aikaa 23.58.00 eli kaksi vaille keskiyön. Kellon siirtämisen syiksi ryhmä mainitsee: "Maailman johtajat eivät ole vastanneet tehokkaasti ydinsodan uhkaan tai ilmastonmuutokseen. Maailmanlopun uhka on kasvanut erityisesti Pohjois-Korean ydinvarustelun vuoksi. Mutta myös siksi, että Yhdysvallat ja alueen muut maat ovat esittäneet Pohjois-Korealle liioittelevia lausuntoja ja toimineet provokatiivisesti. Lisäksi mainitaan Kiinan ja Yhdysvaltojen, Venäjän ja Yhdysvaltojen, sekä Intian ja Pakistanin väliset jännitteet ja Lähi-idän herkkä tilanne."


title: Tuomiopäivän kello

text: Kello otettiin käyttöön kylmän sodan aikana 1. kesäkuuta 1947, ja aluksi se näytti aikaa 23.53. Tämän jälkeen kellon aikaa on siirretty yhteensä 23 kertaa (katso kuvaaja), muun muassa Neuvostoliiton ensimmäisen ydinkokeen jälkeen vuonna 1949 (aikaan 23.57), Osittaisen ydinkoekieltosopimuksen jälkeen vuonna 1963 (23.48), asevarustelun kiihtyessä Ronald Reaganin hallintokaudella vuonna 1984 (23.57) ja START-sopimuksen solmimisen jälkeen vuonna 1991 (23.43).


title: Joy Lauren

text: Joy Lauren (s. Joy Jorgensen, 18. lokakuuta 1989 Atlanta, Georgia) on yhdysvaltalainen näyttelijä. Hänet tunnetaan kaiketi parhaiten roolistaan Danielle Van de Kampina televisiosarjassa "Täydelliset naiset". Hän on 161 senttiä pitkä ja valmistui high schoolista 14-vuotiaana.


title: Maria Walliser

text: Maria Walliser (s. 27. toukokuuta 1963 Mosnang) on sveitsiläinen entinen alppihiihtäjä.


title: Maria Walliser

text: Walliser voitti urallaan kolme maailmanmestaruutta: syöksylaskussa 1987 ja 1989 sekä supersuurpujottelussa 1987. Hän ei ikinä voittanut olympiakultaa vaan paras sijoitus olympialaisissa oli toinen sija vuoden 1984 syöksyssä.


title: Maria Walliser

text: Maailmancupin kokonaiscupin Walliser voitti vuosina 1986 ja 1987. Syöksycupin hän voitti kaksi kertaa, pujottelu ja supersuurpujottelucupin kerran. Hän saavutti 25 osakilpailuvoittoa, joista peräti 14 tuli syöksylaskussa. Uransa hän lopetti kauden 1989/90 jälkeen.


title: Anna Ryrberg

text: Anna Ryrberg (s. 7. huhtikuuta 1991 Sollentuna) on ruotsalainen näyttelijä. Hän näytteli vuonna 2005 televisiosarjassa "Rosan elämää" ("Livet enligt Rosa") ja vuonna 2007 sarjaan perustuvassa elokuvassa "".


title: Barzan Ibrahim al-Tikriti

text: Barzan Ibrahim Hassan al-Tikriti ( ,17. helmikuuta 1951 – 15. tammikuuta 2007) oli Irakin tiedustelupalvelu Mukhabaratin johtaja vuosina 1979–1983, Irakin YK-lähettiläs Genevessä vuosina 1988–1997 ja yksi Saddam Husseinin kolmesta velipuolesta. Al-Tikriti tuomittiin kuolemaan rikoksista ihmisyyttä vastaan Saddam Husseinin ja Irakin vallankumousoikeuden tuomarin Awad Hamad al-Bandarin tavoin vuonna 1982 tapahtuneesta al-Dujailin šiiakylän hävittämisestä ja 148 kyläläisen teloittamisesta. Kylään iskettiin sen jälkeen, kun Hussein oli joutunut siellä salamurhayrityksen kohteeksi. Yhdysvaltalaisjoukot vangitsivat al-Tikritin Bagdadissa huhtikuussa 2003.


title: Barzan Ibrahim al-Tikriti

text: Al-Tikriti oli määrä teloittaa Husseinin kanssa samana päivänä 30. joulukuuta 2006, mutta teloitusta lykättiin hieman yli kaksi viikkoa, kunnes hänet ja al-Bandar hirtettiin 15. tammikuuta 2007 kello kolmelta aamulla Camp Al-Adalan tukikohdassa. Teloituksessa Barzanin pää irtosi väärin mitoitetun hirttoköyden vuoksi, mikä raivostutti monia sunnimuslimeja.


title: Barzan Ibrahim al-Tikriti

text: Yhdysvaltain Irakin sodan aikana julkaisemissa etsintäkuulutuspelikorteissa Barzan Ibrahim al-Tikriti edustaa ristiviitosta.


title: Tower Bridge

text: Tower Bridge on Thames-joen ylittävä läppäsilta Lontoossa Towerin linnoituksen itäpuolella. Sen on suunnitellut Lontoon kaupunginarkkitehti Horace Jones. Käytännön rakentamisesta vastasivat insinööri John Wolfe-Barry sekä arkkitehti George D. Stevenson. Sillan runko rakennettiin tuolloin uudesta materiaalista, teräksestä. Tornien pääasiallisin rakennusmateriaali on muotoon hiotut graniittilohkareet.


title: Tower Bridge

text: Lontoon kasvaessa vanhat sillat olivat ruuhkaantuneet pahoin. Niinpä uuden sillan rakentamisesta päätettiin parlamentissa vuonna 1885. Suunnittelun eräänä lähtökohtana oli, että - rakennusaikaisesta - modernista tekniikasta huolimatta sen tuli ulkoisesti muistuttaa Towerin linnaa. Sillan rakennustyöt alkoivat 21. kesäkuuta 1886 ja käyttöön se vihittiin 30. kesäkuuta 1894. Sillassa on kaksi tornia ja kaksoisläppäsilta, jonka ali isot laivat pääsevät, kun läpät nostetaan ylös. Tower Bridge kuuluu myös Lontoon nähtävyyksiin.


title: Tower Bridge

text: Sillan rakennusaikana Lontoon satama sijaitsi vielä suurelta osin Tower Bridgen ja London Bridgen välissä. Joen suulta Tower Bridgen kohdalle saakka laivat pääsevät esteettömästi, koska sillä osuudella Thames-joen yli ei ole siltoja, ainoastaan joen alittavia tunneleita. Sillan ulkoasu suunniteltiin keskiajan tyyliseksi, mutta rakennusvaiheessa siitä tehtiin koristeellisempaa viktoriaanista uusgotiikkaa edustava.


title: Tower Bridge

text: Sillan nostomekanismi on alkuperäinen, vuonna 1894 rakennettu.


title: Deir ez Zor

text: Dayr az-Zawr tai Deir ez-Zor () on kaupunki Syyriassa. Se on samannimisen maakunnan pääkaupunki ja sijaitsee maan koillisosassa Eufratjoen oikealla eli lounaanpuoleisella rannalla. Kaupunkia ympäröi Syyrian aavikko. Dayr al-Zawr on tärkeä kauppapaikka Aleppo–Mosul ja Damaskos–Mosul -maanteiden ja useiden aavikon ylittävien reittien varrella.


title: Deir ez Zor

text:
Kaupungin nimi tarkoittaa kirjaimellisesti ’luostari (tamariski)lehdossa’, jossa sanan "zawr" merkitys on tamariski, joka on aavikoilla varjopuuna käytetty, kuiviin oloihin sopeutunut kasvisuku. Nimi on ehkä johdettu lähellä sijainneesta muinaisesta Auzaran tai Azuaran kaupungista. Seudulla on merkittäviä historiallisia nähtävyyksiä kuten Dura-Europoksen ja Marin rauniokaupungit. Muinainen Deir ez-Zor oli osa Palmyran valtakuntaa.
Ottomaanit rakensivat nykyisen kaupungin vuonna 1867 Eufratin alueen paimentolaisten hillitsemiseksi. Se oli hallintoalueen keskus, kuvernöörinistuin ja ympäröiviä maaseutuja kiertävien partioiden tukikohta. Vuonna 1915 sadattuhannet pakenivat armenialaisten kansanmurhaa Deir ez-Zoriin. Tuhansia heistä pakotettiin kuitenkin kuolemanmarssille kaupungin läheisyydessä olleille keskitysleirille.


title: Deir ez Zor

text: Ottomaanien vetäydyttyä britit valtasivat kaupungin 1918. Dayr al-Zawrin otti haltuunsa Faisal I (hijazkuningas Ḥusan ibn Alin poika) lyhyeksi aikaa ennen ranskalaismiehityksen alkua vuonna 1921. Toisen maailmansodan aikaan vuonna 1941 brittijoukot ottivat kaupungin haltuunsa pyrkiessään estämään Syyriaa ja Libanonia joutumasta akselivaltioiden joukkojen haltuun. Vuonna 1946 kaupungista tuli osa Syyrian tasavaltaa.


title: Deir ez Zor

text: Kaupungissa toimii vuonna 1977 perustettu yliopisto, kulttuurikeskus ja museo, jossa on muinaismuistoja läheisiltä kaivauksilta (Tall Birāk, Buqrus, Tall Leilan ja Ashara). Ennen sisällissotaa ranskalaisten vuonna 1924 rakentama Eufratin ylittävä riippusilta oli suosittu matkailunähtävyys. Silta romahti Syyrian hallituksen kranaatti-iskussa kapinallisia vastaan toukokuussa 2013. Ääri-islamistinen Isis-ryhmittymä valtasi osan kaupungista kesällä 2014. Sen piirittämänä oli Yhdistyneiden kansakuntien mukaan noin 200 000 kaupungin asukasta. Syyrian armeija mursi kaupungin piirityksen syyskuussa 2017 ja sen uutisoitiin vallanneen kaupungin kokonaan 3. marraskuuta samana vuonna. Kaupunki oli viimeinen Isisin hallussa ollut suuri asutuskeskus Syyriassa.


title: Deir ez Zor

text: Deir ez-Zorissa oli vuoden 1981 väestönlaskennassa 92 091 asukasta ja 1994 väestönlaskennassa 140 459 asukasta. Vuoden 2004 väestönlaskennassa väkiluku oli 211 857. Ennen Syyrian sisällissotaa kaupungissa asui noin 10 % Syyrian yhteensä 80 000:ta armenialaisesta.


title: Deir ez Zor

text: Dayr az-Zawrin maakunta on Syyrian tärkein öljyntuotantoalue ja Dayr az-Zawr on öljytuotannon keskus. Sisällissodan aikana tuotanto on kuitenkin pudonnut 95 prosenttia sotaa edeltävästä tasosta. Seudulla on myös maataloustuotantoa ja kastelukanavilla Eufratin vettä ohjataan viljelyksille. Deir ez-Zorissa on noin 3,0 kilometrin kiitotiellä varustettu sotilaslentoasema . Ulkovalloista ainakin Iranin on raportoitu tuoneen sinne sotilaita, tarvikkeita ja ammuksia Syyrian sisällissodan aikana.


title: Kolkuttaja-suunta

text: Kolkuttaja-suunta on lestadiolaisesta uusheräyksestä 1950-luvulla irtaantunut ryhmä. Ryhmä jakaantui kahtia vuonna 1960 kontiolaisuudeksi ja peuralaisuudeksi.


title: Kolkuttaja-suunta

text: Nimen suuntaus sai sen perustajan Heikki Kontion mukaan. Suomen lestadiolainen lähetysliitto, joka on kontiolaisuuden järjestö, on lopettanut toimintansa 1976. Liikkeellä ei ole saarnaajia, mutta joitakin kotiseuroja saatetaan yhä pitää Lapissa. Kontiolaisia oli vuonna 2000 arviolta 20.


title: Kolkuttaja-suunta

text: Nimensä suuntaus sai liikkeen hengellisen johtajan kirkkoherra Einari Peuran mukaan. Einarin kuoltua liikettä johti hänen veljensä Eskil Peura. Liikkeen toiminta on sittemmin lakannut.


title: Mega Man 5

text: Mega Man 5 on Capcomin julkaisema tasohyppelypeli Nintendo Entertainment Systemille vuonna 1992. Uusi lisäys peliin ovat kirjaimet, jotka kerättyään pelaaja saa Beat-nimisen linnun arsenaaliinsa. Kirjaimet muodostavat sanan: MEGAMAN V. Lisäksi peli esitteli uudenlaisen esineen, Megatankin, joka lataa kaikkien aseiden ja Mega Manin energiat. Peli jäi viimeiseksi virallisesti Nintendo Entertainment Systemille PAL-versiona julkaistuksi Mega Man-peliksi.


title: Mega Man 5

text: Vuonna 20XX voittoisa robottiarmeija tekee kaikkensa tuhotakseen maailman. "Mega Man" näkee "Proto Manin" kaappaavan "tri Lightin" ja arvelee "Proto Manin" olevan vastuussa roboteista. Todellisuudessa kyseessä oli "tri Wilyn" rakentama klooni Proto Manista. Wilyllä on jälleen kerran maailmanvalloitus tähtäimessään. Mega Man uskoo Proto Manin kääntyneen häntä vastaan jostakin syystä, kunnes aito Proto Man paljastaa klooninsa todellisen henkilöllisyyden sekä Wilyn aikeet.


title: Hilarie Burton

text: Hilarie Ross Burton (s. 1. heinäkuuta 1982 Sterling Park, Virginia, Yhdysvallat) on yhdysvaltalainen näyttelijä, joka tunnetaan muun muassa roolistaan Peyton Sawyerina televisiosarjassa "Tunteet pelissä". Burton on myös toiminut VJ:nä MTV:llä.


title: Hilarie Burton

text: Burton on seurustellut vuodesta 2009 lähtien näyttelijä Jeffrey Dean Morganin kanssa. Parilla on maaliskuussa 2010 syntynyt poika.


title: Channel 4

text: Channel 4 on julkiseen palveluun tarkoitettu brittiläinen televisiokanava. Termiä voidaan käyttää myös viitattaessa kanavan omistavaan yhtiöön Channel Four Television Corporation.


title: Channel 4

text: Kanava sai alkunsa parlamentin aloitteesta, ja se aloitti säännölliset lähetykset 2. marraskuuta 1982. Päivää aikaisemmin, 1. marraskuuta, Channel 4:n sisarkanava S4C "(Sianel Pedwar Cymru, suom. Walesin neljäs kanava)" aloitti lähetyksensä yksinomaan Walesissa ja pääosin kymrin kielellä, yhteistyössä BBC:n kanssa. Tämän takia Channel 4 ei näkynyt 30 vuoteen Walesissa S4C:n ottaessa sen kanavapaikan. Se sai loput maan televisiokapasiteetista ollen näin yksi harvoista televisiokanavista Britanniassa. Sen suurimpia kilpailijoita ovat toinen pitkäikäinen julkisen palvelun kanava BBC sekä sen kaupallinen kilpailija ITV.


title: Channel 4

text: Vaikka Channel 4 onkin julkisessa omistuksessa oleva julkisen palvelun kanava, se ei saa rahoitusta televisiomaksun kautta. Nykyään kaikki sen toiminnot rahoitetaan mainonnan kautta.


title: Channel 4

text: Channel 4 on esittänyt vuodesta 1993 kuningattaren puheelle ”vaihtoehtoisen joulutervehdyksen”. Ensimmäisen piti gayikoni Quentin Crisp. Myöhempiä puheita ovat pitäneet Jesse Jackson, Ali G, koomikko Rory Bremner, joka esitti prinsessa Dianaa, Brigitte Bardot, Sharon Osbourne, Jamie Oliver ja Marge Simpson. Vuonna 2007 tervehdyksen esitti Afganistanissa vammautunut vääpeli Andrew Stockton ja vuonna 2008 Iranin presidentti Mahmud Ahmadinežad.


title: Nandut

text: Nandut ovat nandulintujen lahkoon kuuluvia suuria lentokyvyttömiä lintuja. Ne elävät luonnonvaraisina Etelä-Amerikassa.


title: Nandut

text: Nandut ovat moniavioisia, ja koiraat kosiskelevat kahdesta kahteentoista naarasta. Parittelun jälkeen koiras rakentaa pesän, jonne jokainen naaras munii omat munansa. Koiras hautoo 10-60 munaa, ja kun ensimmäinen muna on kuoriutunut muut kuoriutuvat vähintään 36 tunnin kuluessa ensimmäisen kuoriutumisesta. Sillä aikaa kun koiras hautoo, naaraat voivat lähteä pois ja paritella muiden koiraiden kanssa. Kun koiras huolehtii poikasista, se hyökkää kaikkien poikasia lähestyvien kimppuun, myös ihmisten ja naarasnandujen.


title: Nandut

text: Nandut ovat kaikkiruokaisia ja pitävät leveälehtisistä kasveista, mutta syövät myös siemeniä, juuria, hedelmiä, hyönteisiä ja pieniä selkärankaisia.


title: Nandut

text: Nanduilla on vain kolme varvasta. Niinpä ne voivat juosta nopeammin kuin jos niillä olisi neljä varvasta.


title: Nandut

text: Nanduihin kuuluu kaksi lajia, nandu ja patagoniannandu.


title: Nandut

text: Nanduja kasvatetaan Pohjois-Amerikassa ja Euroopassa (kuten myös emuja ja strutseja). Niistä käytetään lähinnä liha ja munat, mutta nanduöljyä käytetään myös kosmetiikkaan ja saippuoihin.


title: Konstantin Juon

text: Konstantin Fjodorovitš Juon (; 24. lokakuuta 1875 Moskova – 11. huhtikuuta 1958 Moskova) oli venäläinen impressionistinen taidemaalari, lavastaja ja taiteenopettaja.


title: Konstantin Juon

text: Juon syntyi sveitsiläis-venäläiseen pankkivirkailijaperheeseen. Hänen vanhempi veljensä Paul Juon oli merkittävä säveltäjä. Konstantin Juon opiskeli vuosina 1892–1898 Moskovan maalaus-, veisto- ja rakennustaiteen opistossa, missä opettajina toimivat muun muassa Abram Arhipov, Konstantin Savitski, Konstantin Korovin ja N. A. Kasatkin. Sen jälkeen hän otti yksityistunteja Valentin Serovin oppilaana. Ulkomailla hän tutustui Camille Pissarroon ja muihin impressionisteihin.


title: Konstantin Juon

text: Juon oli perustamassa Venäjän taiteilijaliitoa vuonna 1903. Vallankumouksen jälkeen hänestä tuli Venäjän vallankumoustaiteilijoiden jäsen 1925. Vuosina 1948–1950 hän toimi Neuvostoliiton taideakatemian taiteen teorian ja historian tiedeinstituutin johtajana. Kommunistisen puolueen jäseneksi hän tuli 1951. Vuosina 1922–1955 hän toimi Surikoville nimetyn Moskovan taideinstituutin professorina. Vuodesta 1957 hän oli Neuvostoliiton taiteilijaliiton pääsihteeri. Töistään Juon muun muassa sai Stalinin palkinnon 1943 sekä Leninin kunniamerkin.


title: Konstantin Juon

text: Alkuvuosina Konstantin Juon maalasi perinteisiä venäläisiä maalaismaisemia ja muinaisvenäläistä arkkitehtuuria omintakeiseen tyyliin. Vallankumouksen jälkeen hän siirtyi avantgardistiseen suuntaan ja julisti teoksillaan uutta maailmaa ja universumia. Silloin hän kuvasi myös vallankumousparaateja ja teollistumista. Myöhemmin hän palasi jälleen enemmän juurilleen. Hänen erityispiirteenään oli jopa dekoratiivinen koristeellisuus yhdistettynä tendenssiin hävittää henkilöiltä yksilölliset piirteet. Hänen teostensa runsaat yksityiskohdat ovat aina pelkistettyjä. Kaikkia teoksia läpi hänen elämänsä sävyttää lähes luonnoton valoisuus.


title: Tuulen puolella

text: Tuulen puolella on yksi Leena Lehtolaisen kirjoittamista "Maria Kallio" -rikosromaaneista. Tammen kustantama kirja julkaistiin alun perin vuonna 1998.


title: Tuulen puolella

text: "Tuulen puolella" on käännetty useille kielille.


title: Tuulen puolella

text: Kirjassa Espoon poliisin väkivaltajaoksen päälliköksi palannut Maria Kallio tutkii kahta kuolemaa. Ensin kuolee hänen entinen seurustelukumppaninsa, ornitologian harrastaja Harri Immonen. Aluksi hänen uskotaan vain liukastuneen ja pudonneen sen vuoksi kalliolta.


title: Tuulen puolella

text: Tasan vuoden kuluttua ekomaaliyhtiö Merivaara Oy:n toimitusjohtaja Juha Merivaara kuolee väkivaltaisesti samalla paikalla Rödskärin kallioilla. Kuolinsyyksi epäillään aluksi sydänkohtausta, joita Merivaaralla oli esiintynyt aiemminkin. Pian kuolema kuitenkin paljastuu henkirikokseksi.


title: Tuulen puolella

text: Käy ilmi, että Merivaara on murhannut Harrin tämän päästyä selville hänen hämäristä liiketoimistaan. Lisäksi selviää, että innokas merenkävijä Mikael "Mikke" Sjöberg tappoi Merivaaran pikaistuksissaan tämän tunnustettua murhan hänelle. Merivaara oli uhannut velipuoltaan Mikkeä samalla kohtalolla kuin Harria. Mikke katuu tekoaan heti, kun tajuaa Merivaaran kuolleen. Hän on lähellä tehdä itsemurhan, mutta tämä onnistutaan estämään.


title: Tuulen puolella

text: Merivaara ei romaanin kuluessa osoita katumusta Harrin surmasta. Hän jopa vihjailee tämän tehneen itsemurhan. Eräs sivujuonne on Maria Kallion poliisikollega Pertti Strömin itsemurha Espoon Olarissa.


title: Kristuksen kirkkolaki

text: Kristuksen kirkkolaiksi kutsutaan Jeesuksen opetusta, joka löytyy Matteuksen evankeliumista 18:15-18:


title: Kristuksen kirkkolaki

text: Vanhoillislestadiolaisuudessa Kristuksen kirkkolakia on käytetty teologisena perusteluna hoitokokouksille. Kristuksen kirkkolain vaikuttimena on ajateltu olevan Hyvän Paimenen rakkaus, joka ei säästele vaivojaan lähtiessään etsimään omille kadottaville teilleen eksynyttä lammasta.


title: Butyyliakrylaatti

text: Butyyliakrylaatti on väritön, pistävän hajuinen neste. Sitä käytetään polymeerien valmistuksessa, liimoihin, maaleihin, pinnoitteisiin ja sideaineeksi. Butyyliakrylaatti on syttyvä neste, joka lämpimänä höyrystyessään muodostaa ilman kanssa syttyvän seoksen. Aineen palamistuotteena syntyy hiilimonoksidia ja hiilidioksidia.


title: Butyyliakrylaatti

text: Butyyliakrylaatti on akryylihapon butyyliesteri ja sen kemiallinen kaava on CHO sekä rakennekaava CH=CHCOO(CH)CH. Butyyliakrylaatista käytetään myös nimiä "n-butyyliakrylaatti" ja "butyyli-2-propenoaatti".


title: Butyyliakrylaatti

text: Butyyliakrylaatin moolimassa on 128,2 g/mol, sulamispiste −64 °C, kiehumispiste 148 °C, suhteellinen tiheys (20 °C) 0,9 g/cm (vesi = 1,0 g/cm), liukoisuus veteen 20 °C:n lämpötilassa 2 g/l, hajukynnys 0,035 ppm (0,20 mg/m), leimahduspiste 36 °C c.c., itsesyttymislämpötila 267 °C ja CAS-numero 141-32-2. Butyyliakrylaatti liukenee etanoliin, eetteriin ja asetoniin.


title: Butyyliakrylaatti

text: Butyyliakrylaatti polymeroituu helposti valon, kuumuuden tai metallien ja muiden katalyyttien vaikutuksesta. Polymeroitumisen estämiseksi butyyliakrylaattiin lisätään pieniä määriä inhibiittoria kuten esimerkiksi kinonia, hydrokinonia, hydrokinonin monometyylieetteriä eli 4-metoksifenolia tai fenotiatsiinia. Butyyliakrylaattia käytetään akryylisekapolymeerien valmistuksessa.


title: Pikku-uikut

text: Pikku-uikut ("Tachybaptus") on lintusuku, jonka lajit ovat pieniä uikkuheimon lintuja. Pikku-uikkuja on esiintynyt lähes kaikkialla maailmassa, myös tropiikissa. Nämä uikkulajit pesivät pienissä ryhmissä rehevöityneillä ja makean veden vesialueilla. Ne voivat siirtyä rannikolle, kun ne eivät pesi. Linnut, jotka elävät alueilla, jossa vesi jäätyy, voivat olla muuttolintuja.


title: Pikku-uikut

text: Kuten kaikki uikut, pikku-uikkujenkin pesä on veden päällä, sillä uikkujen jalat ovat asettuneet kauas taakse ja niiden on siten vaikeaa liikkua maalla.


title: Pikku-uikut

text: Pikku-uikut ovat erinomaisia uimareita ja sukeltajia, ja nappaavat kalasaaliinsa veden alta.


title: Pikku-uikut

text: Sukupuolet ovat samannäköisiä, tanakkoja ja lyhytkaulaisia, ja niillä on pumpulimainen takaosa.


title: Milano – San Remo

text: Milano – San Remo, lempinimeltään "La Primavera", on vuosittain järjestettävä pyöräilykilpailu. Kilpailun reitti on lähes 300 km:n mittaisena nykyisten yhden päivän mittaisten kilpailujen pisin. Kilpailu järjestettiin ensimmäisen kerran vuonna 1907, jolloin voittaja oli Lucien Petit-Breton. Milano – San Remo on yksi tunnetuimmista pyöräilykilpailuista. Se kuului aiemmin maantiepyöräilyn maailmancupiin, vuosina 2005–2007 UCI ProTouriin ja nykyisin UCI World Touriin.


title: Milano – San Remo

text: Kilpailun ensimmäisinä vuosina reitin vaativin kohta oli nousu "Passo de Turchino", mutta reittiä muutettiin vuonna 1960, koska nousu oli liian kaukana maalista, eikä sillä ollut kokonaiskilpailun kannalta merkitystä. Reitti muutettiin kulkemaan vain muutamaa kilometriä ennen maalia sijaitsevan "Poggion" kautta. Vuonna 1982 reittiä muutettiin jälleen, kun siihen lisättiin yksi uusi nousu "Cipressa". Muita nousuja reitillä ovat: "Capo Mele", "Capo Berta" ja "Capo Cerva". Nousuista huolimatta kilpailu yleensä päättyy massakiriin.


title: Milano – San Remo

text: Eniten voittoja, seitsemän, Milano – San Remossa on Eddy Merckxillä. Viime vuosina kilpailussa on parhaiten menestynyt Erik Zabel, joka on voittanut "La Primaveran" neljästi. Vuonna 2004 Zabel hävisi Óscar Freirelle, koska hän nosti kätensä, voittoaan juhliakseen, hieman liian aikaisin. Freire on voittanut kilpailun myös 2007 ja 2010.


title: Milano – San Remo

text: Milano – San Remo on pisin yhden päivän mittaisista kilpailuista lähes 300 kilometrin reitillään. Milano – San Remo on poikkeuksellisen raskas ajajille paitsi reitin pituuden takia, myös siitä syystä, että kilpailu järjestetään aikaisin keväällä.


title: Sophia Bush

text: Sophia Anna Bush (s. 8. heinäkuuta 1982 Los Angeles, Yhdysvallat) on yhdysvaltalainen näyttelijä, joka teki debyyttinsä Ryan Reynoldsin vastanäyttelijänä komediassa "Van the Man". Hän kävi Etelä-Kalifornian yliopistoa kolmen vuoden ajan pääaineenaan journalismi ja teatteri, mutta keskeytti opinnot saatuaan Brooke Davisin roolin televisiosarjassa "Tunteet pelissä".


title: Sophia Bush

text: Bush asuu Wilmingtonissa, Pohjois-Carolinassa, jossa "Tunteet pelissä" -sarjaa kuvataan. Vuonna 2005 hän meni naimisiin vastanäyttelijänsä Chad Michael Murrayn kanssa, mutta liitto päättyi eroon syyskuussa vain viiden kuukauden jälkeen. Bush seurusteli myös lyhyesti James Laffertyn kanssa, mutta pari päätti pysyä ystävinä. Hän seurusteli Austin Nicholsin kanssa, mutta pari erosi helmikuussa 2012.


title: Jennifer Jones

text: Jennifer Jones (oik. "Phylis Lee Isley", 2. maaliskuuta 1919 Tulsa, Oklahoma, Yhdysvallat – 17. joulukuuta 2009 Malibu, Kalifornia, Yhdysvallat) oli yhdysvaltalainen Oscar-palkittu näyttelijä.


title: Jennifer Jones

text: Jones aloitti elokuvauransa vuonna 1939, jolloin häneltä ilmestyi kolme elokuvaa. Varsinainen läpimurto tapahtui neljä vuotta myöhemmin elokuvassa "Bernadetten laulu" (1943), joka toi hänelle parhaan naispääosan Oscarin. Jonesin muita kuuluisia elokuvia ovat "Kohtalokkaat kirjeet" (1945), "Kaksintaistelu auringossa" (1946) ja "Unelma Jennystä" (1948).


title: Jennifer Jones

text: Jones muistettaneen 1950-luvulta erityisesti rakkauselokuvan klassikosta "Päivien kimallus" (1955). Hänen viimeinen elokuvansa valmistui vuonna 1974.


title: Jennifer Jones

text: Jennifer Jones oli kolme kertaa naimisissa. Hänen aviomiehiään olivat:Jonesin pojat Robert Walker Jr. (s. 1940) ja Michael Walker (1941–2007) olivat myös näyttelijöitä. Hänen tyttärensä Mary Jennifer Selznick teki itsemurhan 11. toukokuuta 1976.


title: Jennifer Jones

text: Jones asui eläkevuotensa eteläisessä Kaliforniassa poikansa kanssa. Hän ei antanut haastatteluja ja esiintyi harvoin julkisuudessa. Hän kuoli kotonaan 90-vuotiaana 17. joulukuuta 2009.


title: Kultaherukka

text:
Kultaherukka ("Ribes aureum") on noin kahden metrin korkuinen pystyoksainen pensas, joka tulee toimeen suurimmassa osassa Suomea. Se kukkii touko-kesäkuussa pienin keltaisin kukin. Pienehköt marjat ovat mustia ja hyvänmakuisia. Maku muistuttaa hieman mustaherukan makua mutta on miedompi ja makeampi. Kuivunut kukan jäänne jää marjoihin kiinni. Marjoja voi syödä tuoreeltaan tai tehdä niistä mehua. Kultaherukka sopii niin koriste-, aidanne- kuin marjapensaaksikin. Lehdet saavat syysvärin jo aikaisin syksyllä.
Kultaherukka on varsin vaatimaton maan suhteen mutta viihtyy parhaiten ravinteikkaassa ja multavassa maassa aurinkoisella paikalla. Silloin kukinta on runsainta.


title: Tulsa

text: Tulsa on kaupunki Yhdysvaltojen Oklahoman osavaltion koillisosassa. Kaupungin alueen alkuperäisasukkaita olivat osaget ja itse kaupungin perustivat kotiseuduiltaan pakkosiirretyt creekit vuonna 1836. Sittemmin kaupunki kasvoi nopeasti maaöljyn löytymisen jälkeen 1900-luvun alussa. Öljy on edelleen huomattava osa kaupungin taloutta. Vuoden 2010 väestönlaskennan mukaan Tulsan asukasluku oli 391 906 ja suuremman metropolialueen 937 478.


title: Tulsa

text: Tulsa sijaitsee Arkansas-joen varrella Oklahoman osavaltion koillisosassa. Kaupunki on Tulsan piirikunnan keskus, minkä lisäksi sen hallinnollinen alue käsittää osia Osagen piirikunnasta. Matkaa Oklahoman suurimpaan kaupunkiin Oklahoma Cityyn lounaassa on noin 145 kilometriä. Kaupunkia ympäröivät matalat kukkulat, jotka etenevät kohti Ozarkvuorten juurta.


title: Tulsa

text: Talvet Tulsan alueella ovat tyypillisesti leutoja ja lumisade on vähäistä. Kesällä lämpötilat nousevat etenkin keski- ja loppukesällä. Kuumuutta lievittävät kuitenkin suhteellisen alhainen ilmainkosteus ja etelästä puhaltavat tuulet. Tornadoja ja myrskyjä esiintyy etenkin alkukesästä. Sadeta tulee eniten keväisin.


title: Tulsa

text: Nykyisen Tulsan alkuperäisasukkaita eli intiaaneja olivat osaget. Virallisesti alue kuului sittemmin Ranskalle, jolta Yhdysvallat osti Ranskan Louisianan vuonna 1803. Osaget joutuivat luopumaan maistaan Tulsassa vuonna 1826 ja Yhdysvallat alkoi asuttaa paikalle alkuperäisiltä kotiseuduiltaan karkotettuja ckeekejä ja cherokeeita. Mukana oli myös intiaanien omistamia afroamerikkalaisia orjia. Tulsan perustamisvuotena pidetään vuotta 1836, jolloin creek-intiaani nimeltä Archie Yahola johti neuvostoa, jossa päätettiin kaupungin perustamisesta. Neuvosto pidettiin Council Oak -puulla, joka kasvaa edelleen Tulsan Creek Nation Council Oak Park -puistossa. Alun perin paikka sai nimen Tallassee-Lochapoka. Sittemmin paikasta alettiin käyttää nimiä Tulsey tai Tulsee. Nimestä Tulsa tuli virallinen vuonna 1879, jolloin kaupunkiin perustettiin sen ensimmäinen postitoimisto. Rautatie kaupunkiin saapui vuonna 1882 ja Tulsa alkoi kasvaa taloudellisesti maataloustuotteiden viennin avulla.


title: Tulsa

text: Vuonna 1901 Arkansas-joen vastarannalla sijainneesta Red Forkista löydettiin öljyä. Paikalle alkoi saapua siirtolaisia ja joen yli rakennettiin tullisilta. Vuonna 1905 öljyä löytyi myös Glenn Poolista. Vuonna 1906 entinen Intiaaniterritorio ja Oklahoman territorio yhdistettiin Oklahoman osavaltioksi. Monet paikalliset siirtolaiset ja intiaanit rikastuivat öljytuloilla kaupungin kasvaessa nopeasti. Paikkaa kutsuttiin maailman öljypääkaupungiksi Toisaalta alueen rotujen väliset jännitteet kasvoivat. Tulsan rotumellakat vuonna 1921 kuuluvat Yhdysvaltojen historian väkivaltaisimpiin. Noin 300 henkilöä kuoli ja tuolloin lempinimellä "Black Wall Street" tunnettu Greenwoodin kaupunginosa poltettiin. Kaupungin keskustaa jälleenrakennettiin seuranneina vuosikymmeninä. Monet uudet rakennukset tehtiin art deco-tyyliin.


title: Tulsa

text: Tulsan talouden kulmakiven muodostaa edelleen maaöljy. Sen ympärille on muodostunut öljynporausta, jalostusta ja tutkimusta. Monilla öljy-yhtiöillä on tuotantolaitoksia ja toimistoja kaupungissa. Toinen merkittävä talouden ala on paikallinen ilmailuteollisuus. Tulsa on myös kaupunkia ympäröivän maatalousalueen kauppa- ja finanssialan keskus.


title: Tulsa

text: Kotitalouksien keskimääräiset vuosittaiset ansiot Tulsassa aikavälillä 2012–2016 olivat 44 577 Yhdysvaltain dollaria ja henkilöä kohden 28 823 dollaria. 20 % väestöstä eli köyhyysrajan alapuolella.


title: Tulsa

text: Tulsan asukasluku oli vuoden 2010 väestönlaskennan mukaan 391 906 ja vuoden 2017 arvion mukaan 401 800. Suuremman metropolialueen asukasluku oli vuonna 2010 937 478. Kaupungin asukkaista 64 % oli taustaltaan valkoisia (latinot pois lukien 54,9 %), 15,1 % afroamerikkalaisia, 4,3 % intiaaneja, 15,8 % latinoja mistä tahansa rodusta ja 3,3 % aasialaisia. 17,6 % kaupungin asukkaista puhui kotonaan jotakin muuta kieltä kuin englantia ja 10,9 % kaupungin asukkaista oli syntynyt ulkomailla.


title: Disney-ABC Domestic Television

text: Disney-ABC Domestic Television (ent. Buena Vista Television) on Disney-ABC Television Groupin televisiosyndikaatti ja Walt Disney Companyn osasto, joka perustettiin vuonna 1985. Se vastaa Walt Disney Televisionin, Touchstone Televisionin ja ABC:n tuotoksien televisiojakelusta. Yhtiö myös tuottaa ja jakelee omia ohjelmiaan. Lisäksi se jakelee Walt Disney Picturesin, Caravan Picturesin, Touchstone Picturesin, Hollywood Picturesin ja Dimension Filmsin elokuvia.


title: Buena Vista

text: Buena Vista voi tarkoittaa seuraavia asioita:


title: Buena Vista

text: Buena Vista on useiden The Walt Disney Companyn osastojen nimi:


title: Sari (Iran)

text:
Sari (mazandaraniksi ساری Səri, ساری Sārī) on Māzandarānin provinssin pääkaupunki Iranissa. Se sijaitsee Pohjois-Iranissa Elbursvuorten pohjoisrinteellä ja lähellä Kaspianmeren etelärantaa. Sarin kaupungin pinta-ala on 5 089 neliökilometriä. Kaupungin väkiluku on kasvanut seuraavasti 167 602 (1996), 195 882 (2001), 261 293 (2006) ja 296 417 (2011).
Sarilla on pitkä historia. 300-luvulla eaa. Aleksanteri Suuri tuhosi paikalla sijainneen kaupungin ja rakennutti uuden. Sassanididynastian aikana Sarista tuli alueellinen pääkaupunki. Myöhemmin mongolit, turkkilaiset, uzbekit ja tataarit valloittivat vuorollaan kaupungin ja sen merkitys väheni.


title: Sari (Iran)

text: Savavidihallitsija Abbas I liitti Māzandarānin alueen takaisin Persian valtakuntaan. Mohammad Khan Qajar teki Sarista valtakunnan pääkaupungin, mutta useiden vuosien alueellisten sotien jälkeen status siirrettiin Teheranille.


title: Charles Boyer

text: Charles Boyer (28. elokuuta 1899 – 26. elokuuta 1978) oli ranskalainen näyttelijä, joka näytteli lukuisissa Hollywood-elokuvissa.


title: Charles Boyer

text: Hänen elokuviaan ovat muun muassa "Allahin puutarha" (The Garden of Allah, 1936), "Kreivitär Walewska" (Conquest, 1937), "Casbahin vanki" (Algiers, 1938), "Sanovat sitä rakkaudeksi" (Love Affair, 1939), "Kaasuvalo" (Gaslight, 1944), "Madridin lähettiläs" (Confidential Agent, 1945) ja "Kuinka miljoona varastetaan" (How to Steal a Million, 1966).


title: Charles Boyer

text: Hänen ja vaimonsa ainut lapsi, Michael Charles Boyer, tappoi itsensä 1965 21-vuotiaana. Boyerin vaimo Pat Paterson kuoli syöpään 24. elokuuta 1978. Kaksi päivää myöhemmin Boyer tappoi itsensä.


title: Charles Boyer

text: Hänellä on kaksi tähteä Hollywood Walk of Famella.


title: Suo-ohdake

text: Suo-ohdake ("Cirsium palustre") on yleinen ohdakelaji. Suo-ohdake on kaksivuotinen, joskus monivuotinen, mutta vain kerran kukkiva.


title: Suo-ohdake

text: Suo-ohdake kasvaa 50–200 cm korkeaksi. Sen lehdet ovat kapealiuskaiset ja hyvin piikkiset. Varsi on punertava. Kukinnot ovat 1–2 cm leveitä mykeröitä, terälehdet purppuranpunaisia ja kehtosuomut piikkisiä.


title: Suo-ohdake

text: Suo-ohdake muistuttaa kyläkarhiaista, mutta sen lehdet ja piikit ovat kovemmat ja lehdet kapeammat. Suo-ohdake muistuttaa myös hieman tanakampaa piikkiohdaketta ("Cirsium vulgare"). Siemenillä on höyhenmäinen lentovarjo. Yksi ohdake voi tuottaa 7 000 siementä, jotka leijailevat syksyllä laajalle alalle.


title: Suo-ohdake

text: Suo-ohdaketta tavataan Euroopassa ja Venäjällä. Pohjois-Amerikassa se on tulokaslaji.


title: Düsseldorfer EG

text:
Düsseldorfer EG on Saksan pääsarjan DEL-liigan jääkiekkojoukkue Düsseldorfista. Mike Pellegrimsin valmentama joukkue pelaa kotiottelunsa ISS Domessa.
Joukkue kuuluu Saksan jääkiekon seurahistorian menestyksekkäimpiin kahdeksalla maan mestaruudellaan.
Seura perustettiin 8. marraskuuta vuonna 1935 nimellä "Düsseldorfer Eislauf-Gemeinschaft" ja käytti vuosina 2001–2012 silloisen tukkukauppa-alalla toimineen pääsponsorinsa Metro-konsernin mukaista lisänimeä "Metro Stars".


title: Düsseldorfer EG

text:
10 – Chris Valentine
12 – Peter-John Lee


title: Guido Sacconi

text: Guido Sacconi (s. 23. kesäkuuta 1948, Udine, Italia) on italialainen europarlamentaarikko ja sosiaalidemokraattisen ryhmän jäsen. Hän on ollut keskeisiä Euroopan parlamentin 2007 voimaan astuvan niin sanotun kemikaalipaketin REACH ("Registration, Evaluation and Authorisation of Chemicals") valmistelijoita.


title: Orochimaru

text: Orochimaru on kuvitteellinen ninja ja keskeinen vihollinen anime- ja mangasarja Narutossa.


title: Orochimaru

text: Orochimaru on lainattu japanilaisesta kirjallisuudesta. Muun muassa hänen nimensä, Jiraiyan ja Tsunaden lisäksi, on "Jiraiya Goketsu Monogatari" -kansantarinasta. Tässä tarinassa Orochimaru oli Jiraiyan oppilas kunnes löysi käärmetaikuuden.


title: Orochimaru

text: Orochimaru on mies, mutta puhuu japanilaisessa versiossa huolitellulla ja kohteliaalla, "naisellisella" kielen rekisterillä, mikä tekee hänestä pahaenteisemmän. Englanniksi Orochimarun kielenkäytön naismaisuutta ei voi ilmentää, joten englanninkielisessä ääniversiossa hänen ääninäyttelijänsä on mies ja puhuu erityisen tyylin sijaan hiljaa.


title: Orochimaru

text: Orochimaru oli alkuun Sarutobin (Kolmannen Hokagen) oppilas Jiraiyan ja Tsunaden ohella. Tämä Ryhmä Sarutobi oli samanlainen kuin Kakashin johtama Ryhmä 7. Orochimaru oli kuin Sasuke ollen joukon paras ja koppavin. Sarutobi toivoi häneltä paljon usein saarnaten Jiraiyalle, että hänen kuuluisi olla enemmän Orochimarun kaltainen. Sarutobi jopa toivoi Hokageksi tullessaan Orochimarun joskus seuraavan häntä.


title: Orochimaru

text: Orochimaru alkoi kuitenkin himota voimaa yhä enemmän ja enemmän. Sarutobi toivoi, että oppilaansa mieli muuttuisi ajan myötä, mutta tämä ei käynyt toteen. Orochimaru kaappasi Konohan shinobeja koekaniineikseen oppiakseen tekniikan, joka toisi hänelle kuolemattomuuden, sillä hän oli päättänyt oppia kaikki maailman tekniikat, mikä veisi kauemmin kuin yhden ihmisen elämän.


title: Orochimaru

text: Kun Orochimaru saatiin kiinni, Sarutobi tiesi, että olisi hänen tehtävä tappaa entinen oppilaansa. Hän ei kuitenkaan kyennyt tähän ja Orochimaru pakeni. Vuotta myöhemmin Sarutobi jäi eläkkeelle ja häntä seurasi yksi Jiraiyan oppilaista.


title: Orochimaru

text: Ei ole tiedossa, kuinka monia kokeita Orochimaru suoritti Konohassa ollessaan. Tiedetään kuitenkin, että ensimmäinen jolla hän testasi kirottua sinettiä, oli Anko Mitarashi, Orochimarun oppilas, ja yhdeksän muuta. Anko oli kuitenkin heistä ainoa, joka selvisi.


title: Orochimaru

text: Hän myös yritti lisätä Ensimmäisen Hokagen geenejä 60 vauvaan toivoen näille siirtyvän Ensimmäisen kykyjä. 59 vauvaa kuoli, mutta yksi, joka myöhemmin tunnettiin nimellä Yamato, selvisi.


title: Orochimaru

text: Ymmärrettyään, että oli umpikujassa yrittäessään tulla mahtavimmaksi olennoksi eikä ollut hyötynyt Konohassa olostaan mitään, Orochimaru poistui ja liittyi rikollisjärjestö Akatsukiin. Hänen entinen ryhmätoverinsa, Jiraiya, yritti saada Orochimarun palaamaan, mutta tuloksetta. Orochimarun rooli Akatsukissa ei ole tiedossa. Tiedetään kuitenkin, että hän halusi saada Itachi Uchihan vartalon itselleen, mutta tämän voimistuessa liikaa, Orochimaru erosi järjestöstä ja alkoi suunnitella Sasuke Uchihan hankkimista. Hän myös perusti oman kylänsä, Otogakuren. Myöhemmin hän kuolee Sasuken tappaessa hänet.


title: Orochimaru

text: Ennen kokeiden alkua Orochimaru uskoi tarvitsevansa Sunagakuren apua, koska hänen oma kylänsä ei ollut tarpeeksi voimakas. Sunagakure suostui yhteistyöhön ja Orochimaru myöhemmin tappoi Neljännen Kazekagen ja naamioitui sitten täksi päästäkseen lähelle Kolmatta Hokagea.


title: Orochimaru

text: Chunin-kokeiden toisessa vaiheessa Orochimaru meni Kuoleman metsään naamioituneena ruohoninjaksi. Tavattuaan Naruton, Sasuken ja Sakuran, Orochimaru sulki Naruton hirviöketun chakran ja antoi Sasukelle kirotun sinetin. Hän tapasi metsässä myös Ankon, jota vastaan myös taisteli. Anko ei kuitenkaan lopettanut kokeita.


title: Orochimaru

text: Orochimaru myös lähetti Genin-joukkueensa tappamaan Sasuken tarkoituksenaan testata Sasuken voimia. He joutuivat kuitenkin taistella ensin Sakura Harunoa, Rock Leeta ja Ryhmä 10:tä vastaan, jotka olivat saapuneet puolustamaan Sakuraa. Sasuken liityttyä taisteluun kirousmerkkinsä aktivoituna hän ajoi viholliset pois ja olisi varmasti tappanut heidät, mikäli Sakura ei olisi estänyt häntä.


title: Orochimaru

text: Kokeiden viimeisessä vaiheessa Orochimaru aloitti hyökkäyksen, hänen joukkojensa lähetettyä jättiläiskäärmeitä Konohan kimppuun. Samalla Kazekageksi naamioitunut Orochimaru hyökkäsi Kolmannen Hokagen kimppuun.


title: Orochimaru

text: Hyökkäys ei kuitenkaan sujunut suunnitelmien mukaan. Orochimaru kävi rankan kaksintaistelun entistä mestariaan vastaan kutsuen jopa Ensimmäisen ja Toisen Hokagen kuolleista taistelemaan häntä vastaan. Kolmas Hokage kuitenkin, kutsumansa apinakuninkaan avulla, voitti entiset Hokaget ja päätyi imemään Orochimarun sielua Neljännen Hokagen tekniikalla. Orochimaru kuitenkin onnistui lävistämään Hokagen miekallaan, minkä johdosta hän ei saanut tekniikkaansa valmiiksi, vaan sulki ainoastaan Orochimarun kädet ja kuoli. Tämän jälkeen Orochimaru pakeni yhdessä kannattajiensa kanssa.


title: Orochimaru

text: Orochimaru oli tuskissaan toimimattomien käsiensä johdosta ja toivoi entisen ryhmätoverinsa, Tsunaden, parantavan hänet. Orochimaru tapasi Tsunaden ja lupasi herättää tämän rakastajan ja veljen henkiin, mikäli Tsunade auttaisi häntä.


title: Orochimaru

text: Vaikka Tsunade näytti suostuvan aluksi, hän kuitenkin petti Orochimarun ja aikoi tappaa hänet. Orochimarun seuraaja, Kabuto Yakushi, kuitenkin keskeytti tämän yrityksen. Omituisesti, Orochimaru vaikutti miltei loukkaantuneelta entisen toverinsa petoksesta ja sanoi, että olisi todella palauttanut hänen rakkaansa henkiin ja olla hyökkäämättä Konohaan. Käytyään pitkän taistelun Jiraiyaa ja Tsunadea vastaan Orochimaru pakeni.


title: Orochimaru

text: Koska Tsunade ei ollut suostunut parantamaan häntä, Orochimaru tarvitsi uuden kehon. Hän lähetti seuraajiaan suostuttelemaan Sasukea tulemaan hänen luokseen tarjoten voimaa. Sasuke suostuikin tähän muttei saapunut tarpeeksi nopeasti sillä Shikamarun johtamat joukot keskeyttivät heidän matkansa.


title: Orochimaru

text: Tuskissaan Orochimarun täytyi valita uusi keho, sillä hänen nykyinen ei olisi kestänyt kauempaa. Kabuto järjesti Orochimarun vangeille taistelun ja sen voittajasta, Gen'yumarusta, tuli Orochimarun uusi ruumis. Orochimaru kuitenkin ajatteli tätä ainoastaan väliaikaisena toivoen saavansa Sasuken kolmen vuoden kuluttua, jolloin hän seuraavan kerran pystyisi vaihtamaan ruumista.


title: Orochimaru

text: Naruto Shippuudenin jaksossa 39 Orochimaru tapaa Naruton Taivaan ja Maan sillalla ja haluaa testata onko hän ylittänyt Sasuken voimat. Naruto lyö Orochimarua yksihäntäisenä, mutta Orochimarun lennettyä kymmeniä metrejä hän ei ole moksiskaan ja Naruto saa kolme häntää. Heidän taisteltuaan vähän aikaa Naruto suuttuu yhä enemmän ja saa neljännen hännän. Neljähäntäisenä hän kietoutuu kokonaan Yhdeksänhännän chakraan ja saa valtavat voimat, muttei itse pysty liikkumaan kunnolla. Naruto tuhosi kolme Orochimarun kutsumaa Rashoomonia kerralla yhdellä chakra-iskulla. Orochimaru kuitenkin vastasi tähän lennättämällä hänet keskeltä metsää takaisin sillan viereen. Taistelua ei saada päätökseen ja Yamato lopulta tyynnyttää Naruton.


title: Orochimaru

text: Kun Orochimaru oli opettanut Sasukea noin kolme vuotta, Sasuke hyökkäsi eräänä yönä Orochimarun huoneen oven läpi Chidorin äärimmäisellä asteella todeten että ei ollut enää mitään mitä hän voisi Orochimarulta oppia. Orochimaru sanoi tietäneensä näin tapahtuvan jonain päivänä. Orochimaru yritti vielä vallata Sasuken kehon, mutta epäonnistui Sasuken aktivoidessa kirotun sinetin. Sasuke tappoi Orochimarun.


title: Visa (nimi)

text: Visa on suomalainen miehen etunimi. Nimi johtuu visakoivusta, jonka puuaine on lujaa ja samalla kaunista; täten nimen valinnalla on haluttu ilmaista lapselle toivottuja ominaisuuksia. Vuoden 2014 loppuun mennessä nimi Visa on Väestörekisterikeskuksen tietojen mukaan annettu 1 194 suomalaiselle miehelle ja muutamalle naiselle.


title: Thunder Energy

text: Thunder Energy oli suomalaisen Finn Spring Oy:n valmistama energiajuoma. Markkinointi alkoi 1. marraskuuta 2006, ja tuote lanseerattiin kauppoihin 1. tammikuuta 2007. Väriltään juoma on sinistä samoin kuin tölkin etiketti.


title: Thunder Energy

text:
Thunder Energy -juoman kotimaisia kilpailijoita ovat mm. Battery, ED ja TEHO. Tuotteen valmistus loppui vuonna 2014.
__notoc__*Päivän saantisuosituksesta


title: Steal This Album!

text: Steal This Album! on System of a Downin kolmas albumi, joka on julkaistu vuonna 2002. Albumi nousi sijalle 15 Billboardin Top 200 -listalla.


title: Steal This Album!

text: Albumi julkaistiin pian "Toxicityn" jälkeen internetissä mp3-muodossa nimellä "Toxicity II". Monet fanit valittivat äänen viimeistelemättömyydestä, joten albumi viimeisteltiin, siihen lisättiin kappaleita ja monien kappaleiden nimet muutettiin. Lisäksi kappaleiden sanoituksia ja melodioita muutettiin, joten "Steal This Album!" on hyvin erilainen kuin "Toxicity II".


title: Steal This Album!

text: Albumin pakkaus on erikoinen, se tulee normaalissa CD:n kansissa, joissa ei ole lehtistä, vaan vain CD. Kannet näyttävät kuin ne olisivat kirjoitettu tussilla, tehden siitä piraatin näköisen.


title: Steal This Album!

text: Kaikki kappaleet kirjoittaneet Serj Tankian ja Daron Malakian ellei toisin mainittu.


title: Abraham Tokazier

text: Abraham Tokazier (28. syyskuuta 1909 Helsinki – 7. huhtikuuta 1976 Tukholma) oli suomalainen pikajuoksija. Historiaan hän on jäänyt kesällä 1938 juostun oikeusmurhaksi arvioidun 100 metrin juoksun tulosten takia. Useiden arvioiden ja tilanteesta otetun valokuvan mukaan juoksun todellinen voittaja oli juuri Tokazier, vaikka hänet tulosluettelossa sijoitettiin neljänneksi. Syynä tuloksen vääristelyyn on arveltu olleen hänen juutalaisuutensa.


title: Abraham Tokazier

text: Helsingin Makkabia edustaneen Tokazierin parhaaksi saavutukseksi jäi vuosikymmeniksi Kalevan kisojen 1938 hopea 100 metrin juoksussa. Hänen veljenpoikansa on muusikko Hillel Tokazier.


title: Abraham Tokazier

text: Vastavihityllä Helsingin olympiastadionilla 21. kesäkuuta 1938 pidetyissä yleisurheilukisoissa kuuluttajana toiminut pääselostaja Sulo Kolkka näki Tokazierin tulleen ensimmäisenä maaliin ja ehti kuuluttaakin tämän voittajaksi. Tuomarit kuitenkin julistivat juoksun ykköseksi tasaväkisen kilvan kolmosen, Kenttäurheilijoiden Aarre Savolaisen. Kakkoseksi ilmoitettiin Mikkelin Toivo Häkkinen ja kolmoseksi Torsti Avellan IK-32:sta. Kaikkien ajaksi ilmoitettiin sama 11,0. Skandaali oli heti valmis ja heräsi kysymys, eikö juutalainen juoksija saanut voittaa uudella urheiluareenalla. Saksalainen urheiluhistorioitsija Giselher Spitzer Berliinin Humboldt-yliopistosta pitää muun muassa valokuvatodisteiden perusteella antisemitismiä ainoana mahdollisena selityksenä tapahtuneelle. Hänen ja toimittaja Boris Solomonin tekemien tutkimusten perusteella vaikuttimena on pidetty sitä, että katsomossa istui arvovieraita Saksasta.


title: Abraham Tokazier

text: "Helsingin Sanomat" julkaisi seuraavana päivänä Akseli Neittamon valokuvan, jonka mukaan Tokazier ohitti maaliviivan ensimmäisenä; vastaavanlainen kuva julkaistiin myös "Hufvudstadsbladetissa". Neittamon otos ei ollut virallinen maalikamerakuva, eikä se ollut tuoreeltaan maalituomareiden käytössä. Sulo Kolkka arveli "Helsingin Sanomien" jutussa syyksi sitä, että maalituomareiden koroke oli sijainnut liian lähellä rataa. Muutkin lehdet ihmettelivät selostuksissaan Tokazierin kohtaamaa tuomarivirhettä tuoreeltaan, mutta asia jäi sillä erää siihen. Tokazierin perheessä ja Helsingin Makkabissa tapahtunutta pidettiin ilmeisenä juutalaisvastaisuuden osoituksena.


title: Abraham Tokazier

text: Tokazierille ei koskaan yritetty palauttaa hänelle kuulunutta palkintoa ja urheiluseura Makkabi yritti jo 1930-luvulla vedota tunnettuihin urheilupolitiikkoihin kuten Urho Kekkoseen ja Erik von Frenckelliin jotta Tokazierin tulos muutettaisiin. Viimeksi Makkabi yritti vedota SUL:iin 1990-luvulla jotta se oikaisi Tokazierin tuloksen seuran 100-vuotisjuhlien alla mutta se ei tuottanut tulosta.


title: Abraham Tokazier

text: Tapaus on esillä myös kirjailija Kjell Westön romaanissa "Kangastus 38" vuodelta 2013.


title: Abraham Tokazier

text: Suomen urheiluliitto esitti tapahtuneen johdosta anteeksipyynnön 75 vuotta myöhemmin syyskuussa 2013 ja kilpailun lopputulos oikaistiin 4. lokakuuta 2013: Tokazier julistettiin kilpailun voittajaksi. Myös Helsingin Kisa-Veikot olivat vaatimassa tuloksen oikaisua.


title: Metallurg Magnitogorsk

text: Metallurg Magnitogorsk on venäläinen jääkiekkoseura, jonka kotipaikka on Magnitogorskin kaupunki Etelä-Venäjällä. Seura on perustettu vuonna 1955. Nykyään se pelaa KHL:n itäisen konferenssin Harlamov-divisioonassa ja on saavuttanut sarjassa kaksi mestaruutta. Se on voittanut Venäjän mestaruuden kolmesti, vuosina 1999, 2001 ja 2007. Seura voitti IIHF European Champions Cupin eli Euroopan seurajoukkueiden mestaruusturnauksen 2008.


title: Metallurg Magnitogorsk

text: Metallurg Magnitogorskin Sergei Mozjakin palkittiin kauden 2012–2013 runkosarjan parhaana maalintekijänä ja pistekuninkaana. Hän sai myös Kultainen maila -palkinnon tultuaan valituksi kauden arvokkaimmaksi pelaajaksi.


title: Metallurg Magnitogorsk

text: Metallurg Magnitogorsk voitti Gagarin Cupin kaudella 2013–2014.


title: Metallurg Magnitogorsk

text: Metallurg Magnitogorsk aloitti toimintansa 1955 Neuvostoliiton kolmannelta sarjatasolta Vtoraja Ligasta. Joukkue voitti sarjan mestaruuden vuonna 1981 ja nousi Pervaja Ligaan, josta Metallurg nostettiin Neuvostoliiton pääsarjaan sen viimeiseksi kaudeksi 1990–1991. Metallurg jatkoi Neuvostoliiton hajoamisenkin jälkeen pelaamistaan Venäjän korkeimmilla sarjatasoilla, ja nousi maan ehdottomalle huipulle 1990-luvun puolivälin jälkeen. Vuosina 1996–2008 Metallurg jäi vain kerran vaille mitalisijaa Venäjän pääsarjassa. Kaudella 2008–2009 Metallurg aloitti uudessa KHL-liigassa.


title: Metallurg Magnitogorsk

text: 2000-luvulla Metallurg on menestynyt hyvin eurooppalaisissa turnauksissa. Joukkue voitti kaksi viimeistä European Hockey Leaguen mestaruutta 1999 ja 2000, Spengler Cupin 2005 ja Tampere Cupin kolmesti 2005, 2006, 2008. Metallurg voitti vuonna 2008 myös IIHF European Champions Cupin, eli Euroopan mestaruuden ja kohtasi samana vuonna New York Rangersin tappiollisesti Victoria Cupissa. Vuonna 2009 Metallurg sai hopeaa Jääkiekon mestarien liigassa.


title: Metallurg Magnitogorsk

text: "Tilanne 9. tammikuuta 2019"


title: Erkki Raatikainen

text: Erkki Raatikainen (24. toukokuuta 1930 Jyväskylä – 30. tammikuuta 2011 Helsinki) oli suomalainen poliitikko, toimittaja ja kirjailija sekä Yleisradion pääjohtaja 1970–1979.


title: Erkki Raatikainen

text: Raatikainen pääsi ylioppilaaksi 1948 ja toimi "Suomen Sosialidemokraatin" ulkomaanosaston toimittajana 1950–1955. BBC:n maailmanpalvelun suomenkielisen osaston toimittajana Lontoossa Raatikainen työskenteli 1955–1958, Yleisradion tiedotuspäällikkönä 1958–1961 ja Suomen television uutispäällikkönä 1961–1964.


title: Erkki Raatikainen

text: SDP:n puoluesihteerinä Raatikainen toimi vuosina 1967–1969 ja sitä aiemmin Suomen Sosialidemokraatin toisena päätoimittajana 1964–1966. Puoluesihteerikaudellaan Raatikainen sanoi SDP:lla olevan ”luurankoja kaapissa”, ja termi ”sosialismin luuranko” eli poliittisten pilapiirtäjien ansiosta vuosia.


title: Erkki Raatikainen

text: Poliittiselta kannaltaan Raatikainen oli vasemmistososialidemokraatti, ja hän veti kaudellaan puolueeseen nuoria radikaaleja. Puolueura päättyi kuitenkin lyhyeen, kun hän sai tarjouksen Yleisradion pääjohtajaksi.


title: Erkki Raatikainen

text: Revon aikana Yleisradion oli katsottu olleen liiaksi vasemmalla, ja tilalle otettiin Keskustapuolueen Pekka Silvola ja Raatikainen normalisoimaan, jota termiä Raatikainen itse käytti, vaikka se noihin aikoihin liittyi Tšekkoslovakian miehityksen jälkeiseen tilanteeseen, jossa kommunistinen puolue palautti vanhan linjan.


title: Erkki Raatikainen

text: Raatikaisen ollessa pääjohtajana 1970-1979 Yleisradion taloudelliset ja henkilöresurssit kasvoivat samalla kun yhteydet länteen ja itään laajenivat. Sosialidemokraatit halusivat kuitenkin vaihtaa puolueen mandaatilla olleen pääjohtajan. Hänen seuraajansa oli Sakari Kiuru. Raatikainen palasi toimittajaksi. Hyvät neuvostosuhteet kuitenkin säilyivät, ja Raatikainen seurasi puoluekokouksia aitiopaikalta.


title: Erkki Raatikainen

text: Pääjohtajakautensa jälkeen Raatikainen aloitti radiossa "Eurooppalaisia puheenvuoroja" -ohjelmasarjan, jonka rinnalle tulivat sittemmin sarjat "Amerikkalaisia puheenvuoroja" ja "Kolmannen maailman puheenvuoroja". Raatikainen kirjoitti kolumneja mm. Apu-lehteen ja vielä viimeisinä elinvuosinaan hän toimi ajoittain kolumnistina Ylen ykkösen Ykkösaamu- ja Radio Suomen Ajantasa-ohjelmissa.


title: Erkki Raatikainen

text: Raatikainen kirjoitti pääjohtajauransa jälkeen useita kirjoja, muun muassa puoluetovereistaan Mauno Koivistosta ja Kalevi Sorsasta sekä sisäministerinäkin toimineesta, Alzheimerin tautia sairastaneesta vaimostaan Kaisa Raatikaisesta. Neuvostoliitosta hän kirjoitti kolme kirjaa.


title: Erkki Raatikainen

text: Raatikaisen isä oli toimittaja Jussi Raatikainen, joka valittiin kansanedustajaksi 1936 ja oli ministeri 1948–1950.


title: Lågskär

text: Lågskär on majakkasaari Ahvenanmaan eteläosassa.


title: Lågskär

text: Lågskär kuuluu Lemlandin kuntaan. Saari sijaitsee noin 20 km Maarianhaminasta etelään. Pääsaari on kooltaan vajaa 50 hehtaaria, ja sen ympärillä on noin 15 luodon muodostama hajanainen saaristo.


title: Lågskär

text: Saarelle rakennettiin ensimmäinen tunnusmajakka, eli kummeli vuonna 1696. Se oli 21 m korkea. Isovihan aikana vuonna 1714 venäläiset tuhosivat sen. Uusi pooki valmistui vuonna 1794, mutta sekin joutui venäläisten kohteeksi, ja tuhottiin Suomen sodassa vuonna 1808. Kolmas, puinen tunnusmajakka rakennettiin 1814. Sen päälle asennettiin lyhtykoju 1839, ja valo sytytettiin ensi kerran syyskuussa 1840. Krimin sodan jälkeen 1854 ryhdyttiin rakentamaan kivitornia ja 21 metriä korkea majakka nousi vuonna 1859, mutta senkin kohtalona oli joutua venäläisten räjäyttämäksi ensimmäisessä maailmansodassa vuonna 1915. Neljäs yritys, ja neljäs majakka valmistui itsenäisen Suomen rakentamana vuonna 1920. Se on yli 40 metriä korkea, katkaistun pyramidin muotoinen punainen betonimajakka. Myös kolmas asuinrakennus on rakennettu samana vuonna.


title: Lågskär

text: Majakka automatisoitiin täysin vuonna 1961. Samalla myös sen valolaite vaihdettiin pienempään. Alkuperäinen, ensimmäinen Suomeen tuotu täysautomaattinen majakkapylväs siirrettiin Merenkulkuhallituksen talon aulaan Helsingin Olympialaiturille muistomerkiksi; sieltä se siirrettiin 1980-luvulla uuteen toimitaloon Porkkalankadulle. Pylväs tuhoutui muuton yhteydessä vuonna 2012, kun sitä oltiin siirtämässä sijoituspaikasta kuorma-autoon.


title: Lågskär

text: Majakan lähistöllä Hemlandetissa on 4 rakennusta, joissa majakanvartijat asuivat ja joissa on myös sauna ja muita tiloja. Asuinrakennusten jäätyä tyhjilleen alkoivat niitä käyttää tilapäismajoitukseen lintuharrastajat. Saarelle perustettiin 1963 lintuasema, jota ylläpitää yhdistys Ålands fågelskyddsförening. Lintuasemalle pääsee miehittäjäksi ottamalla yhteyttä yhdistykseen, joka järjestää kuljetuksen asemalle.


title: Lågskär

text: Majakka sähköistettiin vuonna 1986 tuuligeneraattorien avulla. 2000-luvun taitteessa tilalle vaihdettiin aurinkopaneelit.


title: Lågskär

text: Lågskärillä ilmestyy Lågskär-Sanomat-niminen lehti, jota ovat toimittaneet lintumiesten (ja -naisten) lapset ja sukulaislapset. Lehden perustivat Pirjo Rautiaisen aloitteesta Milla Saarinen, Varpu Heikinheimo sekä Vuokko Heikinheimo. Ensimmäinen lehti ilmestyi vuonna 1999 ja numeroita on kertynyt vuosien varrella. Lehtiarkisto löytyy lintuasemalta. Lehdet ovat useimmiten huumorilla tehtyjä, eikä niitä pidä ottaa vakavasti.


title: Upplands-Bron kunta

text: Upplands-Bron kunta () on Tukholman läänissä sijaitseva Ruotsin kunta. Maakuntajaossa se kuuluu Uplantiin. Kunnan keskustaajama on Kungsängen.


title: Upplands-Bron kunta

text: Kunnan maapinta-ala on 235,29 neliökilometriä (1.1.2016) ja asukasluku 25 789 henkeä (31.12.2015).


title: Upplands-Bron kunta

text: Upplands-Bron naapurikuntia ovat Ekerö, Enköping, Håbo, Sigtuna, Upplands Väsby ja Järfälla.


title: Upplands-Bron kunta

text: Kungsängenin, Bron ja Brunnan taajamien ulkopuolella Upplands-Bro on maalaismaisemaa, jota pilkkoo Mälaren-järvi monine lahtineen. Kunta on muodostettu yhdistämällä kuusi pienempää kuntaa, joissa kaikissa sijaitsee 1100–1400-luvuilla rakennettu keskiaikainen kirkko. Upplands-Brossa sijaitsee myös suuri varuskunta.


title: Upplands-Bron kunta

text: Vuonna 2007 kunnassa oli 51,25 km² peltoa, joten saman ajankohdan maapinta-alaan vertaamalla saadaan peltojen osuudeksi 21,6 prosenttia kunnan maapinta-alasta.


title: Upplands-Bron kunta

text: Upplands-Bro käyttää nimessään väliviivaa, mutta sen lähellä sijaitseva Upplands Väsbyn kunta on luopunut väliviivan käytöstä.


title: Upplands-Bron kunta

text: Vuoden 1952 kuntauudistuksessa muodostettiin Upplands-Bron maalaiskunta yhdistämällä aiemmat kunnat Stockholms-Näs, Västra Ryd, Håbo-Tibble ja Håtuna sekä Bro och Låssa. Nimestään huolimatta Bro ja Låssa muodostivat vain yhden kunnan; vuoden 1862 kuntauudistuksessa Bron ja Låssan pitäjistä ei perustettu omia kuntia vaan kahdesta pitäjästä yksi kunta. Vuoden 1971 kuntauudistuksessa maalaiskunnasta tuli Upplands-Bron kunta, ja samalla kunta siirrettiin Uppsalan läänistä Tukholman lääniin.


title: Upplands-Bron kunta

text: Stockholms-Näsin maalaiskunnalla oli aikaisemmin oma vaakuna.


title: Upplands-Bron kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 1 188 Suomessa syntynyttä, mikä vastasi 5,1 prosenttia kunnan väestöstä.


title: Upplands-Bron kunta

text: Vielä vanhempien vuoden 1984 lopun tietojen mukaan 14,5 prosenttia kunnan asukkaista oli ulkomailla syntyneitä. Tuolloin kunnassa asui 1 691 Suomessa syntynyttä, mikä vastasi 8,6 prosenttia kunnan väestöstä.


title: Upplands-Bron kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 207 999 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 43 000 kruunua.


title: Upplands-Bron kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Upplands-Bron kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Upplands-Bron kunta

text: Kunnassa on 7 taajamaa, joiden osuus kunnan väestöstä vuoden 2010 lopussa oli 90,2 prosenttia. Taajamien ulkopuolella asui tuolloin 2 316 asukasta. Seuraavassa on lueteltu kunnan alueella sijaitsevat taajamat väkilukuineen:


title: Upplands-Bron kunta

text: Kunnan keskustaajama on lihavoitu.


title: Upplands-Bron kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Upplands-Bron kunta

text: Luettelossa mainituista taajamista molemmat ovat sittemmin kasvaneet yhteen Kungsängenin taajaman kanssa.


title: Upplands-Bron kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Upplands-Bron kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Upplands-Bron kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Upplands-Bron kunnanvaltuustossa vuodesta 1973 lähtien.


title: Upplands-Bron kunta

text: Vuodesta 2016 alkaen kunta on jaettu seuraaviin piireihin:


title: Upplands-Bron kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Upplands-Bron kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.